title: 2010/371/: Padomes Lēmums ( 2010. gada 6. jūnijs ) par apspriešanās procedūras pabeigšanu ar Madagaskaras Republiku saskaņā ar ĀKK un ES partnerattiecību nolīguma 96. pantu

text:
               3.7.2010

               LV

               Eiropas Savienības Oficiālais Vēstnesis

               L 169/13

         PADOMES LĒMUMS
   (2010. gada 6. jūnijs)
   par apspriešanās procedūras pabeigšanu ar Madagaskaras Republiku saskaņā ar ĀKK un ES partnerattiecību nolīguma 96. pantu
   (2010/371/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 217. pantu,
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts 2000. gada 23. jūnijā Kotonū (1) un pārskatīts Luksemburgā 2005. gada 25. jūnijā (2) (turpmāk “ĀKK un ES partnerattiecību nolīgums”), un jo īpaši tā 96. pantu,
   ņemot vērā Iekšējo nolīgumu starp dalībvalstu valdību pārstāvjiem Padomes sanāksmē par pasākumiem, kas jāveic, un procedūrām, kas jāievēro, īstenojot ĀKK un EK partnerattiecību nolīgumu (3), un jo īpaši tā 3. pantu,
   ņemot vērā Eiropas Komisijas priekšlikumu,
   tā kā:

               (1)

               Tika pārkāpti būtiski elementi, kas minēti ĀKK un ES partnerattiecību nolīguma 9. pantā.

               (2)

               Saskaņā ar ĀKK un ES partnerattiecību nolīguma 96. pantu 2009. gada 6. jūlijā tika uzsākta apspriešanās ar Madagaskaras Republiku, piedaloties Āfrikas, Karību jūras reģiona un Klusā okeāna valstu (ĀKK) grupas pārstāvjiem, kurās Pārejas perioda augstās iestādes pārstāvji neiesniedza apmierinošus priekšlikumus vai apņemšanos.

               (3)

               Eiropas Savienība ierosināja apspriešanos saglabāt atvērtu, lai iedrošinātu Madagaskaras Pārejas perioda augsto iestādi turpināt sarunas ar Madagaskaras politiskajām kustībām kopīgās mediācijas grupas aizgādnībā, lai panāktu vienprātīgu vienošanos.

               (4)

                  Chissano kunga vadītās kopīgās mediācijas grupas aizgādnībā Madagaskaras četras politiskās kustības Maputo 2009. gada 9. augustā parakstīja nolīgumus, kuros jo īpaši paredzēta pārejas posma iestāžu izveide, kurām būtu jāpārvalda pārejas process un piecpadsmit mēnešu laikā jāorganizē prezidenta un likumdevējas iestādes vēlēšanas. Šos nolīgumus papildināja “Madagaskaras Pārejas perioda hartas papildu dokuments”, ko parakstīja Adisabebā 2009. gada 6. novembrī.

               (5)

               Kopš tā brīža nav panākts nekāds kompromiss starp četrām politiskajām kustībām par šo nolīgumu praktisko īstenošanu. Savukārt šobrīd pie varas esošā Pārejas perioda augstā iestāde uzsāka vienpusēju pārejas procesu, tajā ietverot premjerministra un valdības iecelšanu un vēlēšanu organizēšanu 2010. gadā; tas pilnībā grauj Maputo nolīgumu un Adisabebas hartas burtu un garu.

               (6)

               Tādēļ būtu jābeidz apspriešanās, kas uzsākta saskaņā ar ĀKK un ES partnerattiecību nolīguma 96. pantu, un jāpieņem atbilstoši pasākumi,

         IR PIEŅĒMUSI ŠO LĒMUMU.
   1. pants
   Ar šo pabeidz apspriešanos, kas tika uzsākta ar Madagaskaras Republiku saskaņā ar 96. pantu Partnerattiecību nolīgumā starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts 2000. gada 23. jūnijā Kotonū un pārskatīts Luksemburgā 2005. gada 25. jūnijā (turpmāk “ĀKK un ES partnerattiecību nolīgums”).
   2. pants
   Pasākumus, kas izklāstīti pievienotajā vēstulē, ar šo pieņem kā atbilstošus pasākumus saskaņā ar ĀKK un ES partnerattiecību nolīguma 96. panta 2. punkta c) apakšpunktu.
   3. pants
   Šis lēmums stājas spēkā tā pieņemšanas dienā.
   Tas ir spēkā 12 mēnešus, un to regulāri pārskata.

      Luksemburgā, 2010. gada 6. jūnijā

            Padomes vārdā –

            priekšsēdētājs

         C. CORBACHO

      (1)  OV L 317, 15.12.2000., 3. lpp.

      (2)  OV L 287, 28.10.2005., 1. lpp.

      (3)  OV L 317, 15.12.2000., 376. lpp.

      PIELIKUMS

         Vēstules projekts

      Madagaskaras Republikas
      Pārejas perioda augstās iestādes priekšsēdētājam
      Viņa ekselencei Andry Nirina RAJOELINA kungam
      Antananarivu
      Madagaskara
      Godātais kungs!
      Eiropas Savienība (“ES”) piešķir lielu nozīmi būtiskajiem elementiem, kuri izklāstīti 9. pantā Partnerattiecību nolīgumā starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts 2000. gada 23. jūnijā Kotonū un pārskatīts Luksemburgā 2005. gada 25. jūnijā (turpmāk “ĀKK un ES partnerattiecību nolīgums”), un kuri attiecas uz cilvēktiesību, demokrātijas principu un tiesiskuma ievērošanu, kas ir pamatā ĀKK un ES partnerattiecībām.
      Tādēļ, ņemot vērā varas piespiedu pārņemšanu, kas Madagaskarā notika 2009. gada 17. martā, Eiropas Savienība rīkojās nekavējoties un uzskatīja, ka šāda pārņemšana ir ĀKK un ES partnerattiecību nolīguma 9. pantā paredzēto būtisko elementu smags pārkāpums.
      Saskaņā ar ĀKK un ES partnerattiecību nolīguma 96. pantu ES uzsāka politisku dialogu ar esošo varu, kura rezultātā tika uzsākta apspriešanās, lai izskatītu situāciju un iespējamos risinājumus, lai ātri atjaunotu konstitucionālo kārtību. Uzsākot apspriešanos, 2009. gada 6. jūlija sanāksmē Briselē ES nevarēja atzīt par apmierinošu nevienu Madagaskaras puses priekšlikumu.
      Domājot par dialoga uzsākšanu un pilnībā atzīstot Madagaskarā pastāvošās politiskās situācijas sarežģītību, ES ierosināja apspriešanos saglabāt atvērtu, lai iedrošinātu Madagaskaras Pārejas perioda augsto iestādi turpināt sarunas ar Madagaskaras politiskajām kustībām kopīgās mediācijas grupas aizgādnībā, kuras sastāvā ir Āfrikas Savienība (“ĀS”), Dienvidāfrikas Attīstības kopiena (“SADC”), Starptautiskā Frankofonijas organizācija un Apvienoto Nāciju Organizācija, lai panāktu vienprātīgu vienošanos, kas ļautu atjaunot konstitucionālo kārtību.
      Šīs Madagaskarai paredzētās kopīgās mediācijas grupas aizgādnībā, un jo īpaši pēc Chissano kunga iecelšanas SADC augstākā līmeņa sanāksmē 2009. gada jūnijā, četri politisko kustību vadītāji 2009. gada 9. augustā Maputo parakstīja Maputo politisko nolīgumu un Pārejas perioda hartu, kā arī citus nolīgumus, kuros jo īpaši paredzēta to iestāžu izveide, kurām būtu jāpārvalda pārejas process un piecpadsmit mēnešu laikā jāsarīko prezidenta un likumdevēja vēlēšanas. Šos nolīgumus, kas bija jāīsteno nākamo 30 dienu laikā ar vienprātīgu iecelšanu pārejas posma iestāžu galvenajos amatos, papildināja Madagaskaras Pārejas perioda hartas papildu dokuments, ko četri politisko kustību vadītāji parakstīja Adisabebā 2009. gada 6. novembrī.
      Neraugoties uz vairākkārtējiem centieniem visu pēdējo mēnešu laikā, ko veica kopīgā mediācijas grupa ar starptautiskās sabiedrības atbalstu, un ĀS Komisijas priekšsēdētāja pēdējo ad hoc iniciatīvu, politiskās kustības nepanāca vienošanos par pārejas posma īstenošanu, par ko tās bija vienojušās Maputo un Adisabebā. Savukārt Rajoelina kungs uzsāka vienpusēju pārejas procesu, tajā ietverot premjerministra un valdības iecelšanu un vēlēšanu organizēšanu 2010. gadā; tas pilnībā grauj Maputo nolīgumu un Adisabebas hartas garu un burtu.
      Ņemot vērā iepriekš minēto, ES ir nolēmusi pārtraukt apspriešanās periodu un saskaņā ar ĀKK un ES partnerattiecību nolīguma 96. panta 2. punkta c) apakšpunktu pieņemt šādus atbilstīgus pasākumus:

                  —

                  Humānā palīdzība un ārkārtas palīdzība netiek skarta.

                  —

                  Budžeta atbalsts, kas paredzēts 9. Eiropas Attīstības fonda (“EAF”) un 10. EAF valstu indikatīvajās programmās (“VIP”), tiek apturēts.

                  —

                  Pašreiz notiekošo 9. EAF projektu un programmu īstenošana tiek turpināta, izņemot to pasākumu un maksājumu īstenošanu, kas tieši attiecas uz valdību un tās aģentūrām. Esošo līgumu grozījumi ir jāizskata katrā gadījumā atsevišķi. Jaunie līgumi tiek apturēti.

                  —

                  10. EAF VIP īstenošana tiek apturēta.

                  —

                  Eiropas Komisija var īstenot dažus projektus un programmas, no kurām tiešu labumu gūst iedzīvotāji.

                  —

                  Reģionālie projekti tiks novērtēti katrā gadījumā atsevišķi.

                  —

                  Eiropas Komisija patur tiesības nekavējoties pilnībā vai daļēji pārņemt EAF valsts kredītrīkotāja pilnvaras.

                  —

                  Politiskais dialogs, kas paredzēts ĀKK un ES partnerattiecību nolīguma 8. pantā, tiks turpināts un, cik vien iespējams, īstenots sadarbībā ar Starptautisko kontaktgrupu Madagaskaras jautājumos. Tas varētu kļūt intensīvāks, tiklīdz būs pieņemts vienprātīgs risinājums konstitucionālās kārtības atjaunošanai, kas ietver 1) vienprātīgu vienošanos par pārejas valdību; 2) skaidra vēlēšanu ceļveža izstrādi, kurš ir pieņemams iesaistītajām pusēm un nodrošina vēlēšanu kampaņas brīvu un godīgu norisi; 3) godīgas vēlēšanas, kuras par tādām atzīst starptautiskā sabiedrība un kuras var nodrošināt demokrātisko leģitimitāti jaunajai valdībai. ES turpinās rūpīgi sekot līdzi situācijas attīstībai Madagaskarā un vajadzības gadījumā varēs sniegt atbalstu krīzes vienprātīga politiskā risinājuma ieviešanai.

            Šie atbilstošie pasākumi tiek sākotnēji pieņemti divpadsmit mēnešu laikposmam.
      ES patur tiesības izvērtēt un pārskatīt iepriekš minētos pasākumus, lai ņemtu vērā iespējamo situācijas pozitīvo vai negatīvo attīstību Madagaskarā.
      Ar cieņu,

         Eiropas Savienības vārdā –

               Komisija

               Padome


title: 2012/445/ES: Padomes Lēmums ( 2012. gada 24. jūlijs ) par to, lai Ungārija sāktu DNS datu automatizētu apmaiņu

text:
               28.7.2012

               LV

               Eiropas Savienības Oficiālais Vēstnesis

               L 202/22

         PADOMES LĒMUMS
   (2012. gada 24. jūlijs)
   par to, lai Ungārija sāktu DNS datu automatizētu apmaiņu
   (2012/445/ES)
   EIROPAS SAVIENĪBAS PADOME,
   ņemot vērā Padomes Lēmumu 2008/615/TI (2008. gada 23. jūnijs) par pārrobežu sadarbības pastiprināšanu, jo īpaši apkarojot terorismu un pārrobežu noziedzību (1), un jo īpaši tā 2. panta 3. punktu un 25. pantu,
   ņemot vērā Padomes Lēmumu 2008/616/TI (2008. gada 23. jūnijs) par to, kā īstenot Lēmumu 2008/615/TI (2), un jo īpaši tā 20. pantu un pielikuma 4. nodaļu,
   tā kā:

               (1)

               Saskaņā ar Protokolu par pārejas noteikumiem, kas pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam, tādu aktu tiesiskās sekas, kurus Savienības iestādes un struktūras pieņēmušas, pirms stājās spēkā Lisabonas līgums, paliek nemainīgas tiktāl, ciktāl minētie akti netiks atcelti, anulēti vai grozīti, piemērojot Līgumus.

               (2)

               Tādējādi Lēmuma 2008/615/TI 25. pants ir piemērojams, un Padomei ir jāpieņem vienprātīgs lēmums par to, vai dalībvalstis ir īstenojušas minētā lēmuma 6. nodaļas noteikumus.

               (3)

               Lēmuma 2008/616/TI 20. pantā ir noteikts, ka Lēmuma 2008/615/TI 25. panta 2. punktā minētos lēmumus pieņem, pamatojoties uz izvērtējuma ziņojumiem, ko izstrādā ar anketas palīdzību. Attiecībā uz datu automatizētu apmaiņu saskaņā ar Lēmuma 2008/615/TI 2. nodaļu izvērtējuma ziņojuma pamatā ir izvērtējuma inspekcija un izmēģinājuma darbības.

               (4)

               Saskaņā ar Lēmuma 2008/615/TI 36. panta 2. punktu Ungārija ir informējusi Padomes Ģenerālsekretariātu par valsts DNS analīzes datnēm, kam piemēro minētā lēmuma 2. līdz 6. pantu, un par minētā lēmuma 3. panta 1. punktā minētās automātiskās meklēšanas nosacījumiem.

               (5)

               Saskaņā ar Lēmuma 2008/616/TI pielikuma 4. nodaļas 1.1. punktu Padomes attiecīgās darba grupas izstrādātā anketa attiecas uz katru no automatizētās datu apmaiņas veidiem, un dalībvalstij tā ir jāaizpilda, tiklīdz dalībvalsts uzskata, ka tā izpilda priekšnosacījumus, lai veiktu attiecīgās kategorijas datu apmaiņu.

               (6)

               Ungārija ir aizpildījusi anketu par datu aizsardzību un anketu par DNS datu apmaiņu.

               (7)

               Ungārija ir veikusi sekmīgas izmēģinājuma darbības ar Austriju.

               (8)

               Ungārijā ir notikusi izvērtējuma inspekcija, un Austrijas izvērtējuma grupa ir sagatavojusi ziņojumu par izvērtējuma inspekciju un nosūtījusi to Padomes attiecīgajai darba grupai.

               (9)

               Padomei ir iesniegts vispārējs izvērtējuma ziņojums, kurā apkopoti anketas, izvērtējuma inspekcijas un izmēģinājuma darbību rezultāti attiecībā uz DNS datu apmaiņu,

         IR PIEŅĒMUSI ŠO LĒMUMU.
   1. pants
   Attiecībā uz DNS datu automatizētu meklēšanu un salīdzināšanu Ungārija ir pilnībā īstenojusi Lēmuma 2008/615/TI 6. nodaļā paredzētos vispārējos datu aizsardzības noteikumus un no šā lēmuma spēkā stāšanās dienas ir tiesīga saņemt un sniegt personas datus saskaņā ar minētā lēmuma 3. un 4. pantu.
   2. pants
   Šis lēmums stājas spēkā tā pieņemšanas dienā.

      Briselē, 2012. gada 24. jūlijā

            Padomes vārdā –

            priekšsēdētājs

         A. D. MAVROYIANNIS

      (1)  OV L 210, 6.8.2008., 1. lpp.

      (2)  OV L 210, 6.8.2008., 12. lpp.


title: 2004/739/KĀDP:Politikas un drošības komitejas Lēmums BiH/3/2004 2004. gada 29. septembris par Eiropas Savienības militārās operācijas Bosnijā un Hercegovinā līdzdalībnieku komitejas izveidi

text:
               28.10.2004

               LV

               Eiropas Savienības Oficiālais Vēstnesis

               L 325/64

      POLITIKAS UN DROŠĪBAS KOMITEJAS LĒMUMS BiH/3/2004
   2004. gada 29. septembris
   par Eiropas Savienības militārās operācijas Bosnijā un Hercegovinā līdzdalībnieku komitejas izveidi
   (2004/739/KĀDP)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 25. panta trešo daļu,
   ņemot vērā Padomes Vienoto rīcību 2004/570/KĀDP par Eiropas Savienības militāro operāciju Bosnijā un Hercegovinā (1) un jo īpaši tās 11. panta piekto punktu,
   tā kā:

               (1)

               Saskaņā ar Vienotās rīcības 2004/570/KĀDSP 11. pantu Padome pilnvaroja Politikas un drošības komiteju (PDK) pieņemt attiecīgos lēmumus par Eiropas Savienības militārās operācijas Bosnijā un Hercegovinā līdzdalībnieku komitejas izveidi.

               (2)

               Eiropadomes 2000. gada 7., 8. un 9. decembra Nicas un 2002. gada 24. un 25. oktobra Briseles sanāksmes secinājumos izklāstīta kārtība trešo valstu dalībai krīzes noregulēšanas operācijās un līdzdalībnieku komitejas izveidei.

               (3)

               Līdzdalībnieku komitejai būs galvenā loma operācijas ikdienas vadībā. Komiteja būs galvenais forums, kurā līdzdalības valstis var kopīgi risināt jautājumus, kas saistīti ar to spēku dalību operācijā. Politikas un drošības komiteja, kas politiski kontrolē un stratēģiski vada operāciju, ņems vērā līdzdalībnieku komitejas viedokļus.

               (4)

               Atbilstīgi 6. pantam Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās ar aizsardzību saistītu Eiropas Savienības lēmumu un rīcības izstrādē un īstenošanā. Tādējādi Dānija nepiedalās šīs operācijas finansēšanā.

               (5)

               Kopenhāgenas Eiropadome 2002. gada 12. un 13. decembrī pieņēma deklarāciju, kurā atzīmēja, ka “Berlīnes Plus” pasākumi un to īstenošana ir attiecināma tikai uz tām ES dalībvalstīm, kuras ir arī NATO biedres vai puses “Partnerattiecībās mieram” un kuras attiecīgi ir noslēgušas divpusējus drošības nolīgumus ar NATO,

         IR PIEŅĒMUSI ŠO LĒMUMU.
   1. pants
   Izveide
   Ar šo izveido Eiropas Savienības militārās operācijas Bosnijā un Hercegovinā līdzdalībnieku komiteju (še turpmāk – “līdzdalībnieku komiteja”).
   2. pants
   Funkcijas
   Līdzdalībnieku komitejas pilnvaras ir izklāstītas Eiropadomes Nicas sanāksmes (2000. gada 7., 8. un 9. decembrī) un Briseles sanāksmes (2002. gada 24. un 25. oktobrī) secinājumos.
   3. pants
   Struktūra
   1.   Līdzdalībnieku komiteja sastāv no:

               —

               tās dalībvalstis, kuras piedalās ES operācijās, ko veic, izmantojot NATO kopīgos līdzekļus un potenciālu, kā arī Dānija;

               —

               trešo valstu pārstāvjiem, kuras piedalās operācijā un nodrošina nozīmīgu militāro ieguldījumu, kā arī to citu trešo valstu pārstāvji, kuras minētas pielikumā.

         2.   Eiropas Savienības Militārā štāba ģenerāldirektoram un ES operācijas komandierim ir tiesības apmeklēt līdzdalībnieku komitejas sanāksmes vai nosūtīt uz tām savus pārstāvjus.
   4. pants
   Priekšsēdētājs
   Saskaņā ar Nicas secinājumiem un, neskarot prezidentūras prerogatīvas, šīs operācijas līdzdalībnieku komiteju, pastāvīgi konsultējoties ar prezidentūru, vadīs ģenerālsekretārs/Augstais pārstāvis vai viņa pārstāvis, kuram palīdzēs Eiropas Savienības Militārās komitejas priekšsēdētājs (ESMKP) vai viņa pārstāvis.
   5. pants
   Sanāksmes
   1.   Līdzdalībnieku komitejas sanāksmes regulāri rīko tās priekšsēdētājs. Ja to prasa apstākļi, pēc priekšsēdētāja iniciatīvas vai kāda locekļa pieprasījuma var sasaukt ārkārtas sanāksmes.
   2.   Priekšsēdētājs savlaicīgi izsūta sanāksmes darba kārtības projektu un izskatāmos dokumentus. Pēc katras sanāksmes tiek izsūtīts protokols.
   3.   Vajadzības gadījumā uz attiecīgām diskusijas daļām var uzaicināt Komisijas pārstāvjus un citas personas.
   6. pants
   Procedūra
   1.   Izņemot 3. punktā minētos noteikumus un neskarot Politikas un drošības komitejas kompetenci un ES operācijas komandiera pienākumus,

               —

               lēmumus par operāciju ikdienas vadību līdzdalībnieku komiteja pieņem ar to valstu pārstāvju vienprātību, kas piedalās operācijā;

               —

               lēmumus attiecībā uz ieteikumiem par iespējamiem grozījumiem operācijas plānošanā, tostarp mērķu maiņu, pieņem ar līdzdalībnieku komitejas locekļu vienprātību.

         Kāda locekļa atturēšanās nenozīmē, ka lēmums nav vienprātīgs.
   2.   Priekšsēdētājs pārliecinās, ka ir to valstu, kam ir tiesības piedalīties lēmumu apspriešanā, pārstāvju kvorums.
   3.   Visus procedurālos jautājumus pieņem ar vienkāršu klāteso-šo locekļu balsu vairākumu.
   4.   Dānija nepiedalās komitejas lēmumu pieņemšanā.
   7. pants
   Konfidencialitāte
   1.   Uz līdzdalībnieku komitejas sanāksmēm un darbu attiecas Padomes drošības noteikumi. Līdzdalībnieku komitejas locekļiem ir jābūt attiecīgajām drošības pielaidēm.
   2.   Ja vien līdzdalībnieku komiteja vienprātīgi nepieņem citu lēmumu, uz līdzdalībnieku komitejas apspriedēm attiecas dienesta noslēpuma pienākums.
   8. pants
   Stāšanās spēkā
   Lēmums stājas spēkā tā pieņemšanas dienā.

      Briselē, 2004. gada 29. septembrī

            Politikas un drošības komitejas vārdā —

            priekšsēdētājs

         A. HAMER

      (1)  OV L 252, 28.7.2004., 10. lpp.

      PIELIKUMS
      LĒMUMA 3. PANTA 1. PUNKTĀ MINĒTO TREŠO VALSTU SARAKSTS

                  —

                  Argentīna

                  —

                  Bulgārija

                  —

                  Kanāda

                  —

                  Čīle

                  —

                  Maroka

                  —

                  Jaunzēlande

                  —

                  Norvēģija

                  —

                  Rumānija

                  —

                  Šveice

                  —

                  Turcija


title: 2007/712/EK: Padomes Lēmums ( 2007. gada 15. oktobris ), lai Kopienas vārdā parakstītu Konvenciju par jurisdikciju un spriedumu atzīšanu un izpildi civillietās un komerclietās

text:
               21.12.2007

               LV

               Eiropas Savienības Oficiālais Vēstnesis

               L 339/1

         PADOMES LĒMUMS
   (2007. gada 15. oktobris),
   lai Kopienas vārdā parakstītu Konvenciju par jurisdikciju un spriedumu atzīšanu un izpildi civillietās un komerclietās
   (2007/712/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 61. panta c) punktu saistībā ar 300. panta 2. punkta pirmo daļu,
   ņemot vērā Komisijas priekšlikumu,
   tā kā:

               (1)

               Eiropas Kopienu dalībvalstis 1988. gada 16. septembrī parakstīja starptautisku nolīgumu ar Islandes Republiku, Norvēģijas Karalisti un Šveices Konfederāciju par jurisdikciju un spriedumu izpildi civillietās un komerclietās (1) (“Lugāno konvencija”), tādējādi 1968. gada 27. septembra Konvencijas par šo pašu tēmu (2) (“Briseles konvencija”) noteikumu piemērošanu attiecinot arī uz Islandi, Norvēģiju un Šveici.

               (2)

               Sarunas par Briseles konvencijas un Lugāno konvencijas pārskatīšanu tika sāktas 1998.–1999. gadā ad hoc darba grupā, kurā piedalījās arī Šveice, Norvēģija un Islande. Šo sarunu rezultātā tika pieņemts darba grupas sagatavotais konvencijas projekta teksts, ko Padome apstiprināja 1999. gada 27. un 28. maija sanāksmē.

               (3)

               Pamatojoties uz minēto tekstu, Padomē notikušo turpmāko sarunu rezultātā tika pieņemta Padomes Regula (EK) Nr. 44/2001 (2000. gada 22. decembris) par jurisdikciju un spriedumu atzīšanu un izpildi civillietās un komerclietās (3), ar ko modernizēja Briseles konvencijas noteikumus un padarīja atzīšanas un izpildes sistēmu ātrāku un efektīvāku.

               (4)

               Ņemot vērā paralēles starp Briseles konvencijas un Lugāno konvencijas režīmiem attiecībā uz jurisdikciju un spriedumu atzīšanu un izpildi civillietās un komerclietās, Lugāno konvencijas noteikumi būtu jāsaskaņo ar Regulas (EK) Nr. 44/2001 noteikumiem, lai panāktu tādu pašu spriedumu aprites līmeni starp ES dalībvalstīm un attiecīgajām EBTA valstīm.

               (5)

               Saskaņā ar Protokolu par Dānijas nostāju, kurš pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās to pasākumu piemērošanā, kas pieņemti saskaņā ar Eiropas Kopienas dibināšanas līguma IV sadaļu. Tādēļ, lai Lugāno konvencijas noteikumus varētu piemērot Dānijai, tai būtu jāpiedalās kā Līgumslēdzējai pusei jaunā konvencijā par šo pašu tēmu.

               (6)

               Padome ar 2002. gada 27. septembra lēmumu pilnvaroja Komisiju risināt sarunas, lai pieņemtu jaunu Lugāno konvenciju par jurisdikciju un spriedumu atzīšanu un izpildi civillietās un komerclietās.

               (7)

               Komisija Kopienas vārdā ir apspriedusi šādu konvenciju ar Islandi, Norvēģiju, Šveici un Dāniju.

               (8)

               Saskaņā ar 3. pantu Protokolā par Apvienotās Karalistes un Īrijas nostāju, kurš pievienots Līgumam par Eiropas Savienību un Eiropas Kopienas dibināšanas līgumam, Apvienotā Karaliste un Īrija piedalās šā lēmuma pieņemšanā un piemērošanā.

               (9)

               Saskaņā ar 1. un 2. pantu Protokolā par Dānijas nostāju Dānija nepiedalās šā lēmuma pieņemšanā, un Dānijai šis lēmums nav saistošs un neattiecas uz to.

               (10)

               Konvencija, kas parafēta Briselē 2007. gada 28. martā, būtu jāparaksta,

         IR PIEŅĒMUSI ŠO LĒMUMU.
   1. pants
   Ar šo Kopienas vārdā tiek apstiprināta Konvencijas parakstīšana par jurisdikciju un spriedumu atzīšanu un izpildi civillietās un komerclietās, ar kuru aizstāj 1988. gada 16. septembra Lugāno konvenciju, ņemot vērā minētās konvencijas noslēgšanu.
   Konvencijas teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas Kopienas vārdā parakstīt Konvenciju par jurisdikciju un spriedumu atzīšanu un izpildi civillietās un komerclietās.

      Luksemburgā, 2007. gada 15. oktobrī

            Padomes vārdā –

            priekšsēdētājs

         L. AMADO

      (1)  Konvencija par jurisdikciju un spriedumu izpildi civillietās un komerclietās (OV L 319, 25.11.1988., 9. lpp.).

      (2)  Briseles Konvencija par jurisdikciju un spriedumu izpildi civillietās un komerclietās (OV L 299, 31.12.1972., 32. lpp.). (Konsolidētā versija OV C 27, 26.1.1998., 1. lpp.)

      (3)  OV L 12, 16.1.2001., 1. lpp. Regulā jaunākie grozījumi izdarīti ar Regulu (EK) Nr. 1791/2006 (OV L 363, 20.12.2006., 1. lpp.).


title: Komisijas Lēmums ( 2013. gada 28. februāris ) par Farmakovigilances riska novērtējuma padomdevējas komitejas locekļu un viņu aizstājēju iecelšanu, lai pārstāvētu veselības aprūpes speciālistus un pacientu organizācijas  Dokuments attiecas uz EEZ

text:
               1.3.2013

               LV

               Eiropas Savienības Oficiālais Vēstnesis

               C 60/8

      KOMISIJAS LĒMUMS

   (2013. gada 28. februāris)
   par Farmakovigilances riska novērtējuma padomdevējas komitejas locekļu un viņu aizstājēju iecelšanu, lai pārstāvētu veselības aprūpes speciālistus un pacientu organizācijas
   (Dokuments attiecas uz EEZ)
   2013/C 60/03
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 31. marta Regulu (EK) Nr. 726/2004, ar ko nosaka cilvēkiem paredzēto un veterināro zāļu reģistrēšanas un uzraudzības Kopienas procedūras un izveido Eiropas Zāļu aģentūru (1), un it īpaši tās 61.a panta 1. punktu,
   tā kā:

               (1)

               Regulas (EK) Nr. 726/2004 61.a panta 1. punktā paredzēts, ka Komisija ieceļ veselības aprūpes speciālistu un pacientu organizāciju pārstāvjus Eiropas Zāļu aģentūras Farmakovigilances riska novērtējuma padomdevējas komitejā.

               (2)

               Saskaņā ar Regulas (EK) Nr. 726/2004 61.a panta 1. punktu Komisija ir publicējusi publisku uzaicinājumu izteikt interesi. Tā ir apspriedusies ar Eiropas Parlamentu par novērtējuma rezultātu pieteikumiem, kas saņemti saistībā ar šo uzaicinājumu izteikt interesi.

               (3)

               Komitejas locekļus un viņu aizstājējus ieceļ uz trīs gadu termiņu, kas sākas 2013. gada 1. martā un ko var vienreiz pagarināt,

         IR PIEŅĒMUSI ŠO LĒMUMU.
   Vienīgais pants
   1.   Ar šo turpmāk minētās personas no 2013. gada 1. marta uz trim gadiem ieceļ par Farmakovigilances riska novērtējuma padomdevējas komitejas locekļiem un viņu aizstājējiem, lai pārstāvētu veselības aprūpes speciālistus:

               —

               loceklis: Filip Babylon,

               —

               aizstājēja: Kirsten Myhr.

         2.   Ar šo turpmāk minētās personas no 2013. gada 1. marta uz trim gadiem ieceļ par Komitejas locekļiem un viņu aizstājējiem, lai pārstāvētu pacientu organizācijas:

               —

               loceklis: Albert van der Zeijden,

               —

               aizstājējs: Marco Greco.

      Briselē, 2013. gada 28. februārī

            Komisijas un tās priekšsēdētāja vārdā –

            Komisijas loceklis

         Tonio BORG

      (1)  OV L 136, 30.4.2004., 1. lpp.


title: Eiropas Parlamenta Lēmums (ES) 2017/1633 (2017. gada 27. aprīlis) par Energoregulatoru sadarbības aģentūras 2015. finanšu gada budžeta izpildes apstiprināšanu

text:
               29.9.2017

               LV

               Eiropas Savienības Oficiālais Vēstnesis

               L 252/161

         EIROPAS PARLAMENTA LĒMUMS (ES) 2017/1633
   (2017. gada 27. aprīlis)
   par Energoregulatoru sadarbības aģentūras 2015. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā Energoregulatoru sadarbības aģentūras 2015. finanšu gada galīgos pārskatus,

               —

               ņemot vērā Revīzijas palātas ziņojumu par Energoregulatoru sadarbības aģentūras 2015. finanšu gada pārskatiem ar Aģentūras atbildi (1),

               —

               ņemot vērā deklarāciju par pārskatu ticamību (2), kā arī par pakārtoto darījumu likumību un pareizību, kuru Revīzijas palāta sniegusi par 2015. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2017. gada 21. februāra ieteikumu par apstiprinājumu, ko sniedz Aģentūrai par 2015. finanšu gada budžeta izpildi (05873/2017 – C8-0075/2017),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2009. gada 13. jūlija Regulu (EK) Nr. 713/2009, ar ko izveido Energoregulatoru sadarbības aģentūru (4), un jo īpaši tās 24. pantu,

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (5), un jo īpaši tās 108. pantu,

               —

               ņemot vērā Reglamenta 94. pantu un IV pielikumu,

               —

               ņemot vērā Budžeta kontroles komitejas ziņojumu (A8-0147/2017),

               1.

               sniedz Energoregulatoru sadarbības aģentūras direktoram apstiprinājumu par Aģentūras 2015. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Energoregulatoru sadarbības aģentūras direktoram, Padomei, Komisijai un Revīzijas palātai un nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Antonio TAJANI

            Ģenerālsekretārs

         Klaus WELLE

      (1)  OV C 449, 1.12.2016., 17. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 211, 14.8.2009., 1. lpp.

      (5)  OV L 328, 7.12.2013., 42. lpp.


title: Eiropas Parlamenta un Padomes Lēmums (ES) 2016/407 (2016. gada 9. marts) par Eiropas Globalizācijas pielāgošanās fonda izmantošanu (Beļģijas pieteikums EGF/2015/007 – BE/Hainaut-Namur Glass)

text:
               19.3.2016

               LV

               Eiropas Savienības Oficiālais Vēstnesis

               L 74/34

         EIROPAS PARLAMENTA UN PADOMES LĒMUMS (ES) 2016/407
   (2016. gada 9. marts)
   par Eiropas Globalizācijas pielāgošanās fonda izmantošanu (Beļģijas pieteikums EGF/2015/007 – BE/Hainaut-Namur Glass)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006 (1), un jo īpaši tās 15. panta 4. punktu,
   ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību (2) un jo īpaši tā 13. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Globalizācijas pielāgošanās fonda (EGF) mērķis ir sniegt atbalstu darba ņēmējiem, kas atlaisti no darba, un pašnodarbinātām personām, kuru darbība ir beigusies tādēļ, ka globalizācijas dēļ ir notikušas lielas strukturālas pārmaiņas pasaules tirdzniecības modeļos, turpinās globālā finanšu un ekonomikas krīze vai ir sākusies jauna globāla finanšu un ekonomikas krīze, un lai palīdzētu viņiem no jauna iekļauties darba tirgū.

               (2)

               EGF var izmantot, nepārsniedzot maksimālo summu EUR 150 miljoni gadā (2011. gada cenās), kā noteikts Padomes Regulas (ES, Euratom) Nr. 1311/2013 (3) 12. pantā.

               (3)

               Beļģija 2015. gada 19. augustā iesniedza pieteikumu par EGF izmantošanu saistībā ar darbinieku atlaišanu un darbības pārtraukšanu saimnieciskās darbības nozarē, kas klasificēta NACE 2. redakcijas 23. nodaļā (Citur neklasificētu nemetālisko minerālu izstrādājumu ražošana), NUTS 2. līmeņa reģionos Eno (Hainaut) (B32) un Namīrā (Namur) (B35) Beļģijā. Pieteikums tika papildināts ar papildu informāciju saskaņā ar Regulas (ES) Nr. 1309/2013 8. panta 3. punktu. Šis pieteikums atbilst Regulas (ES) Nr. 1309/2013 13. pantā noteiktajām prasībām par EGF finansiālā ieguldījuma noteikšanu.

               (4)

               Saskaņā ar Regulas (ES) Nr. 1309/2013 6. panta 2. punktu Beļģija ir nolēmusi sniegt EGF līdzfinansētus individualizētus pakalpojumus arī 100 jauniešiem, kuri nav nedz nodarbināti, nedz iesaistīti izglītībā vai apmācībā (NEET).

               (5)

               Saskaņā ar Regulas (ES) Nr. 1309/2013 4. panta 2. punktu Beļģijas pieteikumu uzskata par pieņemamu, jo darbinieku atlaišanai ir būtiska ietekme uz nodarbinātību un vietējo, reģionālo un valsts ekonomiku.

               (6)

               Tādēļ EGF būtu jāizmanto, lai sniegtu finansiālu ieguldījumu EUR 1 095 544 apmērā saistībā ar Beļģijas iesniegto pieteikumu.

               (7)

               Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

         IR PIEŅĒMUŠI ŠO LĒMUMU.
   1. pants
   Eiropas Savienības 2016. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 1 095 544 saistību un maksājumu apropriācijās.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no 2016. gada 9. marta.

      Strasbūrā, 2016. gada 9. martā

            Eiropas Parlamenta vārdā –

            priekšsēdētājs

         M. SCHULZ

            Padomes vārdā –

            priekšsēdētāja

         J.A. HENNIS-PLASSCHAERT

      (1)  OV L 347, 20.12.2013., 855. lpp.

      (2)  OV C 373, 20.12.2013., 1. lpp.

      (3)  Padomes 2013. gada 2. decembra Regula (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).


title: 2007/797/EK: Padomes Lēmums ( 2007. gada 15. novembris ), lai noslēgtu Nolīgumu vēstuļu apmaiņas veidā, lai provizoriski piemērotu grozījumus Protokolā, ar ko laikposmam no 2007. gada 1. janvāra līdz 2012. gada 31. decembrim nosaka zvejas iespējas un finansiālo ieguldījumu, kas paredzēts Partnerattiecību nolīgumā zivsaimniecības nozarē starp Eiropas Kopienu un Madagaskaras Republiku par zveju pie Madagaskaras krastiem

text:
               17.12.2007

               LV

               Eiropas Savienības Oficiālais Vēstnesis

               L 331/3

         PADOMES LĒMUMS
   (2007. gada 15. novembris),
   lai noslēgtu Nolīgumu vēstuļu apmaiņas veidā, lai provizoriski piemērotu grozījumus Protokolā, ar ko laikposmam no 2007. gada 1. janvāra līdz 2012. gada 31. decembrim nosaka zvejas iespējas un finansiālo ieguldījumu, kas paredzēts Partnerattiecību nolīgumā zivsaimniecības nozarē starp Eiropas Kopienu un Madagaskaras Republiku par zveju pie Madagaskaras krastiem
   (2007/797/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 37. pantu saistībā ar 300. panta 2. punktu,
   ņemot vērā Komisijas priekšlikumu,
   tā kā:

               (1)

               Kopiena un Madagaskaras Republika ir apspriedušas un parafējušas partnerattiecību nolīgumu zivsaimniecības nozarē, ar kuru Kopienas zvejniekiem piešķir zvejas iespējas ūdeņos, kas ir Madagaskaras Republikas suverenitātē.

               (2)

               Kopienas interesēs ir apstiprināt minēto nolīgumu.

               (3)

               Vajadzīgs nodrošināt zvejas turpināšanos laikā starp iepriekšējā protokola (1) darbības beigām un dienu, kad stājas spēkā protokols, ar kuru nosaka zvejas iespējas un finansiālo ieguldījumu, kas paredzēts minētajā nolīgumā.

               (4)

               Būtu jānosaka zvejas iespēju sadalījums dalībvalstīm,

         IR NOLĒMUSI ŠĀDI.
   1. pants
   Ar šo Kopienas vārdā tiek apstiprināts Nolīgums vēstuļu apmaiņas veidā, lai provizoriski piemērotu grozījumus Protokolā, ar ko laikposmam no 2007. gada 1. janvāra līdz 2012. gada 31. decembrim nosaka zvejas iespējas un finansiālo ieguldījumu, kas paredzēts Partnerattiecību nolīgumā zivsaimniecības nozarē starp Eiropas Kopienu un Madagaskaras Republiku par zveju pie Madagaskaras krastiem, turpmāk “Nolīgums”.
   Nolīguma teksts ir pievienots šim lēmumam.
   2. pants
   Nolīgumu provizoriski piemēro no 2007. gada 1. janvāra.
   3. pants
   Nolīguma protokolā noteikto zvejas iespēju sadalījums dalībvalstīm ir šāds.

               Zvejas kategorija

               Kuģa tips

               Dalībvalsts

               Zvejas licences vai kvota

               Tunzivju zveja

               Tunzivju saldētājseineri

               Spānija

               23

               Francija

               19

               Itālija

               1

               Tunzivju zveja

               Kuģi zvejai ar peldošām āķu jedām (bruto tilpība lielāka nekā 100 tonnas)

               Spānija

               25

               Francija

               13

               Portugāle

               7

               Apvienotā Karaliste

               5

               Tunzivju zveja

               Kuģi zvejai ar peldošām āķu jedān (bruto tilpība 100 tonnas vai mazāka)

               Francija

               26

               Bentiskā zveja

               Kuģi eksperimentālai zvejai ar āķu rindām un grunts āķu jedām

               Francija

               5

         Ja zvejas licences pieteikumi no minētajām dalībvalstīm neaptver visas protokolā noteiktās zvejas iespējas, Komisija var izskatīt zvejas licences pieteikumus no jebkuras citas dalībvalsts.
   4. pants
   Dalībvalstis, kuru kuģi zvejo saskaņā ar šo Nolīgumu, paziņo Komisijai daudzumus, kas no katra krājuma nozvejoti Madagaskaras zvejas zonā saskaņā ar kārtību, kura paredzēta Komisijas Regulā (EK) Nr. 500/2001 (2001. gada 14. marts), kas nosaka sīki izstrādātus piemērošanas noteikumus Padomes Regulai (EEK) Nr. 2847/93 par to lomu pārraudzību, kurus nozvejojuši Kopienas zvejas kuģi trešo valstu ūdeņos un atklātā jūrā (2).
   5. pants
   Ar šo Padomes priekšsēdētājs tiek pilnvarots norīkot personas, kas tiesīgas parakstīt Nolīgumu, lai tas kļūtu saistošs Kopienai.

      Briselē, 2007. gada 15. novembrī

            Padomes vārdā –

            priekšsēdētāja

         M. L. RODRIGUES

      (1)  Apstiprināts ar Padomes 2005. gada 17. februāra Regulu (EK) Nr. 555/2005 (OV L 94, 13.4.2005., 1. lpp.).

      (2)  OV L 73, 15.3.2001., 8. lpp.

   NOLĪGUMS
   vēstuļu apmaiņas veidā, lai provizoriski piemērotu grozījumus protokolā, ar ko laikposmam no 2007. gada 1. janvāra līdz 2012. gada 31. decembrim nosaka zvejas iespējas un finansiālo ieguldījumu, kas paredzēts partnerattiecību nolīgumā zivsaimniecības nozarē starp Eiropas Kopienu un Madagaskaras Republiku par zveju pie Madagaskaras krastiem
   Godātais kungs!
   Esmu gandarīts, ka Madagaskaras Republikas un Eiropas Kopienas sarunu vedējiem ir izdevies panākt vienprātību par grozījumiem protokolā, ar kuru nosaka zvejas iespējas un finansiālo ieguldījumu, un tā pielikumos.
   Šo 2007. gada 15.–16. martā Antananarivo noritējušo sarunu rezultātā ir bijis iespējams koriģēt 2006. gada 21. jūnijā parafētajā protokolā paredzētās zvejas iespējas. Tā kā 2006. gada 16. martā Puses ir parafējušas grozīto protokolu, ierosinu Pusēm turpināt nolīguma, grozītā protokola un tā pielikumu, ar papildinājumiem, teksta apstiprināšanas un ratifikācijas procedūru saskaņā ar Madagaskaras Republikā un Eiropas Kopienā spēkā esošo procedūru, kura jāievēro, lai minētie dokumenti varētu stāties spēkā.
   Lai nebūtu jāpārtrauc Kopienas kuģu zvejas darbība Madagaskaras ūdeņos un atsaucoties uz 2006. gada 21. jūnijā parafēto nolīgumu un uz tai pašā dienā parafēto un 2007. gada 16. martā grozīto protokolu, ar kuru nosaka zvejas iespējas un finansiālo ieguldījumu laika posmam no 2007. gada 1. janvāra līdz 2012. gada 31. decembrim, man ir gods paziņot, ka Madagaskaras Republikas valdība ir gatava šā nolīguma un grozītā protokola provizoriskai piemērošanai no 2007. gada 1. janvāra līdz dienai, kad tie stāsies spēkā atbilstīgi minētā nolīguma 17. pantam, ja Eiropas Kopiena ir gatava rīkoties tāpat.
   Šādā gadījumā protokola 2. pantā noteiktā finansiālā ieguldījuma pirmais maksājums būtu jāveic, vēlākais, 2007. gada 31. decembrī.
   Būšu pateicīgs, ja apliecināsiet, ka Eiropas Kopiena piekrīt šādai provizoriskai piemērošanai.
   Lūdzu, pieņemiet manus visdziļākās cieņas apliecinājumus.

      Madagaskaras Republikas valdības vārdā

   Godātais kungs!
   Man ir gods apliecināt, ka esmu saņēmis šādu Jūsu vēstuli ar šīsdienas datumu:

      “Godātais kungs!
      Esmu gandarīts, ka Madagaskaras Republikas un Eiropas Kopienas sarunu vedējiem ir izdevies panākt vienprātību par grozījumiem protokolā, ar kuru nosaka zvejas iespējas un finansiālo ieguldījumu, un tā pielikumos.
      Šo 2007. gada 15.–16. martā Antananarivo noritējušo sarunu rezultātā ir bijis iespējams koriģēt 2006. gada 21. jūnijā parafētajā protokolā paredzētās zvejas iespējas. Tā kā 2006. gada 16. martā Puses ir parafējušas grozīto protokolu, ierosinu Pusēm turpināt nolīguma, grozītā protokola un tā pielikumu, ar papildinājumiem, teksta apstiprināšanas un ratifikācijas procedūru saskaņā ar Madagaskaras Republikā un Eiropas Kopienā spēkā esošo procedūru, kura jāievēro, lai minētie dokumenti varētu stāties spēkā.
      Lai nebūtu jāpārtrauc Kopienas kuģu zvejas darbība Madagaskaras ūdeņos un, atsaucoties uz 2006. gada 21. jūnijā parafēto nolīgumu un uz tai pašā dienā parafēto un 2007. gada 16. martā grozīto protokolu, ar kuru nosaka zvejas iespējas un finansiālo ieguldījumu laika posmam no 2007. gada 1. janvāra līdz 2012. gada 31. decembrim, man ir gods paziņot, ka Madagaskaras Republikas valdība ir gatava šā nolīguma un grozītā protokola provizoriskai piemērošanai no 2007. gada 1. janvāra līdz dienai, kad tie stāsies spēkā atbilstīgi minētā nolīguma 17. pantam, ja Eiropas Kopiena ir gatava rīkoties tāpat.
      Šādā gadījumā protokola 2. pantā noteiktā finansiālā ieguldījuma pirmais maksājums būtu jāveic, vēlākais, 2007. gada 31. decembrī.
      Būšu pateicīgs, ja apliecināsiet, ka Eiropas Kopiena piekrīt šādai provizoriskai piemērošanai.”

   Man ir gods apliecināt Eiropas Kopienas piekrišanu šādai provizoriskai piemērošanai.
   Lūdzu, pieņemiet manus visdziļākās cieņas apliecinājumus.

      Eiropas Savienības Padomes vārdā

   PARTNERATTIECĪBU NOLĪGUMS
   zivsaimniecības nozarē starp Eiropas Kopienu un Madagaskaras Republiku
   MADAGASKARAS REPUBLIKA, turpmāk “Madagaskara”,
   un
   EIROPAS KOPIENA, turpmāk “Kopiena”,
   abas kopā turpmāk sauktas par “Pusēm”,
   IEVĒROJOT ciešo sadarbību starp Kopienu un Madagaskaru, jo īpaši atbilstīgi Kotonū nolīgumam, kā arī Pušu kopējo vēlmi šo sadarbību pastiprināt;
   IEVĒROJOT Pušu vēlēšanos sadarbojoties veicināt zvejas resursu ilgtspējīgu izmantošanu;
   ŅEMOT VĒRĀ Apvienoto Nāciju Organizācijas Jūras tiesību konvenciju;
   APŅEMOTIES ievērot Indijas okeāna tunzivju komisijas, turpmāk “IOTC”, lēmumus un saistošos ieteikumus;
   APZINOTIES to principu svarīgumu, kuri noteikti Pārtikas un lauksaimniecības organizācijas 1995. gada konferencē pieņemtajā Atbildīgas zivsaimniecības vadības kodeksā;
   APŅEMOTIES ar savstarpēji izdevīgu sadarbību veicināt atbildīgu zvejniecību, lai nodrošinātu jūras ūdeņu dzīvo resursu saglabāšanu ilgtermiņā un ilgtspējīgu izmantošanu;
   PĀRLIECĪBĀ par to, ka šai sadarbībai jāizpaužas tādu iniciatīvu un pasākumu veidā, kas gan kopā, gan atsevišķi viens otru papildina, nodrošinot politikas saskanību un pasākumu sinerģiju;
   APŅEMOTIES tādēļ sākt dialogu par Madagaskaras īstenoto zivsaimniecības politiku un noteikt piemērotākos līdzekļus šīs politikas efektīvai īstenošanai, kā arī pastiprināt decentralizēta dialoga veidošanos, kurā iesaistījušies tehniskie dienesti, no vienas puses, un uzņēmēji un sabiedrība, no otras puses;
   VĒLOTIES paredzēt noteikumus un nosacījumus, ar kādiem Kopienas kuģi var veikt zvejas darbības Madagaskaras ūdeņos un ar kādiem var saņemt Kopienas atbalstu atbildīgas zvejniecības ieviešanai minētajos ūdeņos;
   APŅEMOTIES panākt ciešāku ekonomisko sadarbību zivsaimniecībā un ar to saistītās jomās, dibinot un nostiprinot kopuzņēmumus, kuros iesaistās abu Pušu uzņēmumi,
   IR VIENOJUŠĀS PAR TURPMĀKO.
   1. pants
   Priekšmets
   Ar šo nolīgumu paredz principus, noteikumus un procedūras šādās jomās:

               —

               ekonomiskā, finansiālā, tehniskā un zinātniskā sadarbība zivsaimniecības nozarē, lai Madagaskaras zvejas zonās ieviestu atbildīgu zvejniecību, kas nodrošina zvejas resursu saglabāšanu un ilgtspējīgu izmantošanu, un lai attīstītu Madagaskaras zivsaimniecības nozari,

               —

               nosacījumi, ar kādiem Kopienas zvejas kuģi piekļūst Madagaskaras zvejas zonām,

               —

               sadarbība zvejas uzraudzībā Madagaskaras ūdeņos, lai nodrošinātu iepriekšminēto noteikumu un nosacījumu ievērošanu, zivju krājumu saglabāšanas un pārvaldības pasākumu efektivitāti un lai novērstu nelegālu, nereģistrētu un neregulētu zveju,

               —

               uzņēmumu partnerība, kopējās interesēs izvēršot ekonomisku darbību zivsaimniecības nozarē un ar to saistītās jomās.

         2. pants
   Definīcijas
   Šajā nolīgumā:

               a)

               “Madagaskaras iestādes” ir Madagaskaras valdība, ko pārstāv par zivsaimniecību atbildīgā Madagaskaras ministrija;

               b)

               “Kopienas iestādes” ir Eiropas Komisija;

               c)

               “Madagaskaras zvejas zona” ir ūdeņi, kas zvejniecības jomā ir Madagaskaras suverenitātē vai jurisdikcijā;

               d)

               “zvejas kuģis” ir kuģis, kas aprīkots ūdeņu dzīvo resursu komerciālai izmantošanai;

               e)

               “palīgkuģis” ir jebkurš kuģis, kas palīdz zvejas kuģiem uzstādīt un uzraudzīt zivju pievilināšanas ierīces;

               f)

               “Kopienas kuģis” ir Kopienā reģistrēts zvejas kuģis, kas peld ar Kopienas dalībvalsts karogu;

               g)

               “Apvienotā komiteja” ir šā nolīguma 9. pantā paredzētā komiteja, kuras sastāvā ir Kopienas un Madagaskaras pārstāvji;

               h)

               “pārkraušana citā kuģī” ir ostā vai jūrā notiekoša visas nozvejas vai nozvejas daļas pārvietošana no zvejas kuģa otrā kuģī;

               i)

               “neparedzēti apstākļi” ir apstākļi, kuri nav dabas parādības, kurus Puses nespēj pienācīgi kontrolēt un kuri traucē zvejot Madagaskaras ūdeņos;

               j)

               “ĀKK jūrnieki” ir jūrnieki no valstīm, kas nav Eiropas valstis un ir parakstījušas Kotonū nolīgumu. Tādējādi Madagaskaras jūrnieks ir ĀKK jūrnieks.

         3. pants
   Šā nolīguma īstenošanas principi un mērķi
   1.   Puses apņemas veicināt atbildīgu zvejniecību Madagaskaras ūdeņos, ievērojot nediskriminēšanas principu attiecībā pret dažādām minētajos ūdeņos zvejojošajām flotēm un neierobežojot nolīgumus, ko ģeogrāfiska reģiona robežās noslēgušas jaunattīstības valstis, ieskaitot savstarpējus zivsaimniecības nolīgumus.
   2.   Puses sadarbojas Madagaskaras zivsaimniecības politikas īstenošanā un iesaistās politiskā dialogā par vajadzīgajiem pārkārtojumiem. Puses iepriekš apspriežas, lai šajā jomā pieņemtu attiecīgus pasākumus.
   3.   Puses turklāt sadarbojas, gan kopā, gan atsevišķi veicot iepriekšējus, darbības laika un pēcdarbības novērtējumus, pasākumiem, programmām un darbībām, kas veiktas, pamatojoties uz šo nolīgumu.
   4.   Puses apņemas nodrošināt šā nolīguma īstenošanu saskaņā ar labas ekonomiskās un sociālās vadības principiem un ievērojot zivju krājumu stāvokli.
   5.   Madagaskaras un/vai ĀKK jūrnieku nodarbināšanu uz Kopienas kuģiem jo īpaši reglamentē ar Starptautiskās Darba organizācijas (ILO) Deklarāciju par pamatprincipiem un pamattiesībām darbā, kuru piemēro atbilstīgajiem darba līgumiem un vispārējiem darba nosacījumiem. Konkrēti tas attiecas uz apvienošanās brīvību un darba koplīguma slēgšanas tiesību faktisku atzīšanu, kā arī diskriminācijas novēršanu attiecībā uz nodarbinātību un profesijām.
   4. pants
   Zinātniskā sadarbība
   1.   Šā nolīguma darbības laikā Kopiena un Madagaskara pastāvīgi vērtē resursu stāvokli Madagaskaras zvejas zonā.
   2.   Pamatojoties uz Indijas okeāna tunzivju komisijā (IOTC) pieņemtajiem saistošajiem ieteikumiem un rezolūcijām un ņemot vērā labāko pieejamo zinātnisko informāciju, Puses apspriežas šā nolīguma 9. pantā paredzētajā Apvienotajā komitejā, lai – attiecīgā gadījumā, pēc zinātniskas apspriedes un savstarpējas vienošanās – pieņemtu tādus pasākumus zvejas resursu ilgtspējīgai pārvaldībai, kas ietekmē Kopienas kuģu darbību.
   3.   Puses apņemas – tieši, tostarp apakšreģionu līmenī, vai attiecīgajās starptautiskajās organizācijās – savstarpēji apspriesties par to, kā nodrošināt dzīvo resursu pārvaldību un saglabāšanu Indijas okeānā, un par sadarbību attiecīgajās zinātniskās pētniecības jomās.
   5. pants
   Kopienas kuģu piekļuve zvejas zonām Madagaskaras ūdeņos
   1.   Madagaskara apņemas ļaut Kopienas kuģiem iesaistīties zvejas darbībās Madagaskaras zvejas zonā saskaņā ar šo nolīgumu un tam pievienoto protokolu un pielikumu.
   2.   Uz šā nolīguma reglamentētajām zvejas darbībām attiecas Madagaskarā spēkā esošie tiesību akti. Madagaskaras iestādes paziņo Komisijai par visiem minētajos tiesību aktos un noteikumos izdarītajiem grozījumiem.
   3.   Madagaskara apņemas veikt visus attiecīgos pasākumus, lai faktiski piemērotu šā nolīguma protokolā paredzētos zvejas uzraudzības noteikumus. Kopienas kuģi sadarbojas ar Madagaskaras iestādēm, kas atbild par minēto uzraudzību.
   4.   Kopiena apņemas veikt visus attiecīgos pasākumus, lai nodrošinātu to, ka tās kuģi ievēro šā nolīguma noteikumus, kā arī tiesību aktus, ar kuriem reglamentē zveju ūdeņos, kas ir Madagaskaras jurisdikcijā.
   6. pants
   Zvejas licences
   1.   Kopienas kuģi drīkst zvejot Madagaskaras zvejas zonā tikai tad, ja tiem ir saskaņā ar šo nolīgumu un tam pievienoto protokolu izdota zvejas licence.
   2.   Zvejas licences saņemšanas procedūra kuģim, no kuģa īpašnieka iekasējamās maksas un maksāšanas kārtība ir noteikta šā nolīguma protokola pielikumā.
   7. pants
   Finansiālais ieguldījums
   1.   Kopiena piešķir Madagaskarai finansiālu ieguldījumu saskaņā ar šā nolīguma protokolā un pielikumā paredzētajiem noteikumiem un nosacījumiem. Šim ieguldījumam ir divas, savstarpēji saistītas daļas, proti:

               a)

               Kopienas kuģu piekļuve Madagaskaras ūdeņiem un zvejas resursiem; un

               b)

               Kopienas finansiāls atbalsts atbildīgas zvejniecības un zvejas resursu ilgtspējīga izmantojuma veicināšanai Madagaskaras ūdeņos.

         2.   Finansiālā ieguldījuma daļu, kas minēta 1. punkta b) apakšpunktā, nosaka, ņemot vērā mērķus, par kuriem Puses vienojas saskaņā ar šā nolīguma protokolā paredzētajiem noteikumiem un kurus ir paredzēts sasniegt ar Madagaskaras zivsaimniecības politikas un tās īstenošanas gada un daudzgadu programmas palīdzību.
   3.   Kopienas piešķirto finansiālo ieguldījumu izmaksā ik gadu, ievērojot šā nolīguma protokolā paredzēto maksāšanas kārtību un piemērojot šā nolīguma un minētā protokola noteikumus, ja maksājamās summas apjomu maina šādu iemeslu dēļ:

               a)

               neparedzēti apstākļi;

               b)

               Kopienas kuģiem piešķirto zvejas iespēju samazināšana, ko pēc abpusējas vienošanās veic, piemērojot attiecīgo krājumu pārvaldības pasākumus, kurus, pamatojoties uz pieejamiem zinātniskajiem ieteikumiem, uzskata par vajadzīgiem resursu saglabāšanai un ilgtspējīgai izmantošanai;

               c)

               Kopienas kuģiem piešķirto zvejas iespēju palielināšana, ko pēc abpusējas vienošanās veic tad, ja labākie pieejamie zinātniskie ieteikumi apliecina, ka krājumu stāvoklis to ļauj;

               d)

               Madagaskaras zivsaimniecības politikas īstenošanai piešķirtā finansiālā atbalsta nosacījumu pārvērtēšana, ja tās pamatā ir Pušu konstatētie gada un daudzgadu programmu rezultāti;

               e)

               šā nolīguma darbības izbeigšana saskaņā ar 13. pantu;

               f)

               šā nolīguma darbības apturēšana saskaņā ar 12. pantu.

         8. pants
   Sadarbības veicināšana uzņēmēju vidū un sabiedrībā
   1.   Puses atbalsta ekonomisku, zinātnisku un tehnisku sadarbību zivsaimniecības nozarē un ar to saistītajās jomās. Tās apspriežas, lai saskaņotu dažādos iespējamos pasākumus.
   2.   Puses apņemas veicināt informācijas apmaiņu par zvejas paņēmieniem un rīkiem, zvejas produktu saglabāšanas metodēm un rūpniecisko apstrādi.
   3.   Puses cenšas radīt labvēlīgus apstākļus Pušu uzņēmumu tehniskās, ekonomiskās un komerciālās sadarbības veicināšanai, atbalstot uzņēmējdarbībai un ieguldījumiem labvēlīgas vides radīšanu.
   4.   Puses jo īpaši atbalsta kopuzņēmumu veidošanu, kas ir abpusējās interesēs, un šādiem uzņēmumiem jāatbilst gan Madagaskaras, gan Kopienas tiesību aktu prasībām.
   9. pants
   Apvienotā komiteja
   1.   Šā nolīguma piemērošanas uzraudzībai izveido Apvienoto komiteju. Apvienotā komiteja veic šādas funkcijas:

               a)

               uzrauga nolīguma izpildi, interpretāciju un piemērošanu, jo īpaši 7. panta 2. punktā minēto gada un daudzgadu programmu izstrādi un to izpildes novērtēšanu;

               b)

               nodrošina nepieciešamo saziņu Puses interesējošajos jautājumos, kas saistīti ar zivsaimniecību;

               c)

               darbojas kā forums izlīguma panākšanai strīdos par šā nolīguma interpretēšanu vai piemērošanu;

               d)

               vajadzības gadījumā no jauna novērtē zvejas iespēju apjomu un līdz ar to – finansiālā ieguldījuma apjomu;

               e)

               veic citas funkcijas, par kurām Puses savstarpēji vienojas.

         2.   Apvienotā komiteja sanāk vismaz reizi gadā, pārmaiņus Madagaskarā un Kopienā, un sanāksmi vada tās rīkotāja Puse. Ja kāda no Pusēm to pieprasa, Apvienotā komiteja pulcējas ārkārtas sanāksmē.
   10. pants
   Nolīguma piemērošanas ģeogrāfiskais apgabals
   Šo nolīgumu piemēro, no vienas puses, teritorijās, uz kurām attiecas Eiropas Kopienas dibināšanas līgums, un ar minētajā līgumā paredzētajiem nosacījumiem un, no otras puses, Madagaskaras teritorijā.
   11. pants
   Nolīguma termiņš
   Šo nolīgumu piemēro sešus gadus, sākot no tā spēkā stāšanās dienas; to automātiski pagarina uz turpmākiem sešu gadu periodiem, ja vien saskaņā ar 13. pantu neiesniedz paziņojumu par nolīguma darbības izbeigšanu.
   12. pants
   Nolīguma darbības apturēšana
   1.   Nolīguma darbību var apturēt pēc vienas Puses pieprasījuma, ja radušās nopietnas nesaskaņas par nolīgumā paredzēto noteikumu piemērošanu. Lai nolīguma darbību apturētu, attiecīgajai Pusei vismaz trīs mēnešus pirms dienas, kad apturēšanai jāstājas spēkā, rakstiski jāpaziņo par savu nodomu. Pēc šāda paziņojuma saņemšanas Puses apspriežas, lai nesaskaņas atrisinātu izlīgstot.
   2.   Šā nolīguma 7. pantā minēto finansiālo ieguldījumu samērīgi un proporcionāli laikam samazina atkarībā no nolīguma darbības apturēšanas ilguma.
   13. pants
   Nolīguma darbības izbeigšana
   1.   Šā nolīguma darbību var izbeigt jebkura no Pusēm, ja rodas neparedzēti apstākļi, piemēram, ja ir samazinājušies attiecīgie krājumi vai ja konstatēts, ka samazinājies Kopienas kuģiem piešķirto zvejas iespēju izmantojums, vai ja Puses nepilda apņemšanos apkarot nelegālu, nereģistrētu un neregulētu zveju.
   2.   Ja kāda no Pusēm vēlas izbeigt šā nolīguma darbību, tā vismaz sešus mēnešus pirms sākotnējā vai katra nākamā termiņa beigām rakstveidā paziņo otrai Pusei par savu nodomu.
   3.   Ar iepriekšējā punktā minētā paziņojuma nosūtīšanu sākas Pušu apspriedes.
   4.   Šā nolīguma 7. pantā minēto finansiālo ieguldījumu gadam, kurā tiek izbeigta nolīguma darbība, samazina samērīgi un proporcionāli laikam.
   14. pants
   Protokols un pielikums
   Protokols un pielikums ir šā nolīguma sastāvdaļa.
   15. pants
   Piemērojamie valsts tiesību akti
   Kopienas zvejas kuģu darbības Madagaskaras ūdeņos reglamentē Madagaskarā piemērojamie tiesību akti, ja vien šajā nolīgumā vai tā protokolā, pielikumā vai pielikuma papildinājumos nav noteikts citādi.
   16. pants
   Atcelšana
   Šā nolīguma spēkā stāšanās dienā ar to atceļ un aizstāj Nolīgumu starp Eiropas Kopienu un Madagaskaras Republiku par zveju pie Madagaskaras krastiem, kurš stājās spēkā 1986. gada 28. janvārī.
   17. pants
   Stāšanās spēkā
   Šis nolīgums stājas spēkā dienā, kad Puses viena otrai rakstveidā ir paziņojušas par attiecīgo iekšējo procedūru pabeigšanu, tas ir sagatavots divos eksemplāros angļu, čehu, dāņu, franču, grieķu, holandiešu, igauņu, itāliešu, latviešu, lietuviešu, maltiešu, poļu, portugāļu, slovāku, slovēņu, somu, spāņu, ungāru, vācu un zviedru valodā, un katrs tā teksts ir vienlīdz autentisks.
   PROTOKOLS,
   ar ko laikposmam no 2007. gada 1. janvāra līdz 2012. gada 31. decembrim nosaka zvejas iespējas un finansiālo ieguldījumu, kas paredzēts partnerattiecību nolīgumā zivsaimniecības nozarē starp Eiropas Kopienu un Madagaskaras Republiku par zveju pie Madagaskaras krastiem
   1. pants
   Piemērošanas laikposms un zvejas iespējas
   1.   Zvejas iespējas, kas no 2007. gada 1. septembra uz sešiem gadiem piešķirtas saskaņā ar Nolīguma 5. pantu, ir šādas:

               —

               tālu migrējošajām sugām (sugām, kas minētas ANO 1982. gada konvencijas 1. pielikumā):

                           —

                           tunzivju saldētājseineri: 43 kuģi,

                           —

                           kuģi zvejai ar peldošām āķu jedām (bruto tilpība lielāka nekā 100 tonnas) (1): 50 kuģi,

                           —

                           kuģi zvejai ar peldošām āķu jedām (bruto tilpība 100 tonnas vai mazāka): 26 kuģi,

               —

               bentiskajām sugām – 5 kuģi eksperimentālai zvejai ar āķu rindām vai grunts āķu jedām.

         2.   Šā panta 1. punktu piemēro atbilstīgi šā protokola 4. un 5. pantam.
   3.   Kuģi, kas peld ar Kopienas dalībvalsts karogu, Madagaskaras zvejas zonā var zvejot tikai tad, ja tiem ir zvejas licence, ko izdevusi Madagaskara saskaņā ar šo protokolu un tam pievienotajā pielikumā aprakstīto kārtību.
   2. pants
   Finansiālais ieguldījums un maksāšanas kārtība
   1.   Nolīguma 7. pantā minēto finansiālo ieguldījumu veido – no vienas puses – 1. pantā noteiktajam laikposmam paredzēta ikgadēja summa EUR 864 500, kas gadā atbilst 13 300 t lielam atskaites daudzumam, un – no otras puses – īpaša ikgadēja atbalsta summa EUR 332 500, kas paredzēta Madagaskaras zivsaimniecības politikas iniciatīvu atbalstam un īstenošanai. Šī īpašā atbalsta summa ir Nolīguma 7. pantā definētā vienreizējā finansiālā ieguldījuma neatņemama daļa.
   2.   Šā panta 1. punktu piemēro atbilstīgi šā protokola 4., 5., 6. un 7. pantam.
   3.   Šā panta 1. punktā minētās summas – kopā EUR 1 197 000 – Kopiena maksā ik gadu šā protokola piemērošanas laikposmā.
   4.   Ja kopējais daudzums, kuru Kopienas kuģi nozvejojuši Madagaskaras ūdeņos, pārsniedz minēto atskaites daudzumu, ikgadējā finansiālā ieguldījuma apmēru palielina, pieskaitot EUR 65 par katru nozvejoto papildu tonnu. Tomēr Kopienas šādi samaksātā kopējā ikgadējā summa nedrīkst būt lielāka par divkāršotu 3. punktā minēto ikgadējo summu (EUR 2 394 000). Ja Kopienas kuģu nozvejotais daudzums pārsniedz daudzumu, kas atbilst divkāršotai kopējai ikgadējai summai, tad summu, kura jāmaksā par pārsniegto daudzumu, izmaksā nākamajā gadā.
   5.   Šā panta 1. punktā minēto finansiālo ieguldījumu izmaksā vēlākais 2007. gada 31. decembrī par pirmo gadu un vēlākais 2008., 2009., 2010., 2011. un 2012. gada 28. februārī par nākamajiem gadiem.
   6.   Ievērojot 7. panta noteikumus, Madagaskaras iestādēm ir tiesības brīvi lemt par šā finansiālā ieguldījuma izlietošanu.
   7.   Finansiālo ieguldījumu pārskaita Valsts kases kontā, kas atvērts Madagaskaras Centrālajā bankā. Bankas konta rekvizīti ir šādi: Agence Comptable Centrale du Trésor public domicilié à la banque Centrale de Madagascar Antaninarenina- Antananarivo- Madagascar- konta numurs 213 101 000 125 TP EUR.
   3. pants
   Sadarbība atbildīgas zvejniecības nodrošināšanai un zinātniskā sadarbība
   1.   Puses apņemas veicināt atbildīgu zvejniecību Madagaskaras ūdeņos, pamatojoties uz principu par nediskriminējošu attieksmi pret dažādajām flotēm, kas zvejo šajos ūdeņos.
   2.   Šā protokola darbības laikā Kopiena un Madagaskaras iestādes pastāvīgi uzrauga resursu stāvokļa attīstību Madagaskaras zvejas zonā.
   3.   Puses apņemas veicināt sadarbību apakšreģiona mērogā atbildīgas zvejniecības nodrošināšanai, jo īpaši Indijas okeāna tunzivju komisijā (IOTC) un Indijas okeāna komisijā (IOC).
   4.   Saskaņā ar Nolīguma 4. pantu un pamatojoties uz Indijas okeāna tunzivju komisijā (IOTC) pieņemtajiem saistošajiem ieteikumiem un rezolūcijām, un ņemot vērā labākos pieejamos zinātniskos ieteikumus, Puses apspriežas Nolīguma 9. pantā paredzētajā Apvienotajā komitejā, lai – attiecīgā gadījumā, pēc zinātniskas apspriedes (iespējams, apakšreģiona līmenī) un pēc savstarpējas vienošanās – pieņemtu tādus pasākumus zvejas resursu ilgtspējīgai pārvaldībai, kas ietekmē Kopienas kuģu darbību.
   4. pants
   Zvejas iespēju pārskatīšana pēc savstarpējas vienošanās
   1.   Zvejas iespējas, kas minētas 1. pantā, pēc savstarpējas vienošanās var palielināt, ciktāl 3. panta 4. punktā minētās zinātniskās apspriedes secinājumi apstiprina to, ka šāds palielinājums neapdraudēs Madagaskaras resursu ilgtspējīgu pārvaldību. Tādā gadījumā 2. panta 1. punktā minēto finansiālo ieguldījumu palielina samērīgi un proporcionāli laikam. Tomēr Eiropas Kopienas samaksātā finansiālā ieguldījuma kopējā summa, ņemot vērā atskaites daudzumu, nedrīkst pārsniegt 2. panta 1. punktā minēto summu vairāk nekā divas reizes. Ja Kopienas kuģu gadā nozvejotais daudzums divkārt vai vairāk pārsniedz 13 300 tonnas (t. i., ja tas pārsniedz 26 600 tonnas), tad summu, kura jāmaksā par pārsniegto daudzumu, izmaksā nākamajā gadā.
   2.   Ja turpretim Puses vienojas samazināt 1. pantā minētās zvejas iespējas, finansiālo ieguldījumu samērīgi un proporcionāli laikam samazina.
   3.   Var pārskatīt arī zvejas iespēju sadalījumu starp dažādu kategoriju kuģiem, ja Puses par to ir apspriedušās un vienojušās, ievērojot 3. panta 4. punktā minētās zinātniskās apspriedes ieteikumus par to krājumu pārvaldību, kurus pārskatītais sadalījums var ietekmēt. Puses vienojas par attiecīgām finansiālā ieguldījuma korekcijām, ja tās vajadzīgas pārskatītā zvejas iespēju sadalījuma dēļ.
   5. pants
   Jaunas un eksperimentālās zvejas iespējas
   1.   Ja Kopienas kuģi vēlas izmantot 1. pantā neminētas zvejas iespējas, Kopiena un Madagaskara apspriežas par šādas atļaujas saņemšanas iespējām. Attiecīgā gadījumā Puses vienojas par jauno zvejas iespēju piešķiršanas nosacījumiem un, ja vajadzīgs, izdara grozījumus šajā protokolā un tā pielikumā.
   2.   Puses var veikt eksperimentālo zveju Madagaskaras zvejas zonās pēc 3. panta 4. punktā minētās zinātniskās apspriedes atzinuma saņemšanas. Tādēļ pēc vienas Puses pieprasījuma Puses apspriežas un katrā atsevišķā gadījumā pieņem lēmumu par jauniem zvejas resursiem, nosacījumiem un citiem attiecīgajiem parametriem.
   3.   Eksperimentālo zveju Puses veic saskaņā ar abpusēji pieņemtajiem zinātniskajiem un administratīvajiem parametriem. Eksperimentālās zvejas licences piešķir izmēģinājuma nolūkā ne vairāk kā par diviem sešu mēnešu ilgiem zvejas periodiem, kas sākas dienā, kuru izraudzījušās abas Puses, savstarpēji vienojoties.
   4.   Ja Puses secina, ka eksperimentālās zvejas reisi ir bijuši sekmīgi, tad, vienlaikus rūpējoties par ekosistēmu un jūras ūdeņu dzīvo resursu saglabāšanu, Kopienas kuģiem uz laiku līdz šā protokola piemērošanas beigām, ievērojot pieļaujamo zvejas piepūli, var piešķirt jaunas zvejas iespējas saskaņā ar šā protokola 4. pantā paredzēto apspriešanās procedūru. Rezultātā finansiālo ieguldījumu palielina.
   6. pants
   Finansiālā ieguldījuma maksājumu apturēšana un pārskatīšana neparedzētu apstākļu gadījumā
   1.   Ja rodas neparedzēti apstākļi, kuri nav dabas parādības un traucē zvejot Madagaskaras ekskluzīvajā ekonomikas zonā (EEZ), Kopiena var pārtraukt 2. panta 1. punktā minētā finansiālā ieguldījuma maksājumus. Lēmumu par maksājumu pārtraukšanu pieņem pēc Pušu apspriešanās, kas notikusi vēlākais divus mēnešus pēc jebkuras Puses pieprasījuma, un ar nosacījumu, ka Kopiena ir izmaksājusi visas summas, kuras pienācās izmaksāt līdz maksājumu pārtraukšanas dienai.
   2.   Finansiālā ieguldījuma maksājumus atsāk, tiklīdz Puses pēc apspriešanās ir vienojušās par to, ka zveju traucējošie apstākļi vairs nepastāv un/vai ka ir iespējams zveju atsākt.
   3.   Derīguma termiņu licencēm, kuras izdotas Kopienas kuģiem un kuru darbība tiek apturēta vienlaikus ar finansiālā ieguldījuma maksājumiem, pēc tam pagarina uz laiku, kas atbilst zvejas pārtraukuma ilgumam.
   7. pants
   Atbildīgas zvejniecības veicināšana Madagaskaras ūdeņos
   1.   No 2. pantā noteiktās finansiālā ieguldījuma un zvejas kuģu īpašnieku veikto maksājumu kopējās summas 80 % ik gadu novirza iniciatīvu atbalstam un īstenošanai, ko veic saskaņā ar Madagaskaras zivsaimniecības politiku.
   Attiecīgo summu Madagaskara pārvalda saskaņā ar mērķiem, kurus pēc savstarpējas vienošanās un atbilstīgi Madagaskaras zivsaimniecības politikas tābrīža prioritātēm Puses izvirza, lai nodrošinātu ilgtspējīgu un atbildīgu nozares pārvaldību, kā arī saskaņā ar attiecīgajām gada un daudzgadu programmām, kas paredzētas šā panta 2. punktā.
   2.   Pēc Madagaskaras priekšlikuma un lai īstenotu iepriekšējā punkta noteikumus, iespējami drīz, bet vēlākais trīs mēnešus pēc šā protokola stāšanās spēkā Kopiena un Madagaskara Nolīguma 9. pantā paredzētajā Apvienotajā komitejā vienojas par nozares daudzgadu programmu un sīki izstrādātiem tās izpildes noteikumiem, jo īpaši attiecībā uz šādiem jautājumiem:

               a)

               gada un daudzgadu vadlīnijas par to, kā izmantot 1. punktā minēto finansiālā ieguldījuma procentuālo daudzumu un konkrētā gadā plānotajām iniciatīvām īpaši atvēlētās summas;

               b)

               gada un daudzgadu mērķi, kas jāsasniedz, lai ar laiku nodrošinātu ilgtspējīgu zivsaimniecību un atbildīgu zvejniecību, ņemot vērā Madagaskaras zivsaimniecības politikas prioritātes vai prioritātes citās politikas jomās, kas ir saistītas ar atbildīgas zvejniecības un ilgtspējīgas zivsaimniecības veicināšanu vai ietekmē to;

               c)

               ikgadējo rezultātu novērtēšanas kritēriji un procedūras.

         3.   Visi ierosinātie grozījumi nozares daudzgadu programmā vai konkrētā gadā plānotajām iniciatīvām īpaši atvēlēto summu izmantojumā Pusēm jāapstiprina Apvienotajā komitejā.
   4.   Ik gadu Madagaskara lemj par to, kādu daļu no 1. punktā minētajam procentuālajam daudzumam atbilstošās summas piešķirt daudzgadu programmas īstenošanai. Protokola piemērošanas pirmajā gadā par minēto piešķīrumu Kopiena jāinformē laikā, kad Apvienotajā komitejā notiek nozares daudzgadu programmas apstiprināšana. Attiecībā uz katru turpmāko protokola piemērošanas gadu Madagaskara Kopienai par minēto piešķīrumu paziņo vēlākais iepriekšējā gada 1. septembrī.
   5.   Ja nozares daudzgadu programmas īstenošanas ikgadējais novērtējums dod attiecīgu pamatojumu, Eiropas Kopiena var pieprasīt tās 2. panta 1. punktā minētā finansiālā ieguldījuma daļas pārskatīšanu, kas paredzēta Madagaskaras zivsaimniecības politikas iniciatīvu atbalstam un īstenošanai, lai programmas īstenošanai piešķirtā finansējuma faktiskā summa atbilstu novērtējuma rezultātiem.
   8. pants
   Strīdi un protokola piemērošanas apturēšana
   1.   Visus Pušu strīdus par šā protokola interpretāciju vai piemērošanu risina, Pusēm apspriežoties Nolīguma 9. pantā paredzētajā Apvienotajā komitejā, kuru vajadzības gadījumā sapulcina ārkārtas sanāksmē.
   2.   Neierobežojot 9. panta noteikumus, protokola piemērošanu var apturēt pēc vienas Puses iniciatīvas, ja Pušu strīdu uzskata par nopietnu un ja apspriedēs Apvienotajā komitejā, kā paredzēts 1. punktā, nav panākts izlīgums.
   3.   Lai apturētu protokola piemērošanu, ieinteresētajai Pusei vismaz trīs mēnešus pirms dienas, kad apturēšanai jāstājas spēkā, rakstveidā jāpaziņo par savu nodomu.
   4.   Apturēšanas gadījumā Puses turpina apspriesties, lai strīdu atrisinātu izlīgstot. Ja izdodas panākt izlīgumu, protokola piemērošanu atsāk un finansiālo ieguldījumu samērīgi un proporcionāli laikam samazina atkarībā no laikposma, kurā protokola piemērošana bija apturēta.
   9. pants
   Protokola piemērošanas apturēšana nemaksāšanas gadījumā
   Ievērojot 6. panta noteikumus, ja Kopiena neveic 2. pantā paredzētos maksājumus, šā protokola darbību var apturēt ar šādiem nosacījumiem:

               a)

               Madagaskaras kompetentās iestādes paziņo Eiropas Komisijai par nemaksāšanu. Pēdējā izdara vajadzīgās pārbaudes un attiecīgā gadījumā ne vēlāk kā 60 darbdienās pēc paziņojuma saņemšanas veic maksājumu;

               b)

               ja nav izdarīts maksājums un tas nav ticis pienācīgi pamatots šā protokola 2. panta 5. punktā noteiktajā termiņā, Madagaskaras kompetentajām iestādēm ir tiesības apturēt protokola piemērošanu. Par to tās tūlīt informē Eiropas Komisiju;

               c)

               protokola piemērošanu atsāk, tiklīdz ir veikts attiecīgais maksājums.

         10. pants
   Piemērojamie valsts tiesību akti
   Kopienas zvejas kuģu darbības Madagaskaras ūdeņos reglamentē Madagaskarā piemērojamie tiesību akti, ja vien Nolīgumā vai šajā protokolā, tā pielikumā un pielikuma papildinājumos nav noteikts citādi.
   11. pants
   Atcelšana
   Ar šo atceļ pielikumu Nolīgumam starp Eiropas Kopienu un Madagaskaras Republiku par zveju pie Madagaskaras krastiem, un to aizstāj ar šā protokola pielikumu.
   12. pants
   Stāšanās spēkā
   1.   Šis protokols un tā pielikums stājas spēkā dienā, kad Puses viena otrai paziņo par šim nolūkam vajadzīgo procedūru pabeigšanu.
   2.   Tos piemēro no 2007. gada 1. janvāra.

      (1)  Šiem kuģiem paredzētās licences drīkst izmantot arī kuģi, kuru bruto tilpība ir 100 tonnas vai mazāka. Tomēr vienotās likmes maksājumi, kas noteikti pielikuma I nodaļas 2. iedaļas 3. punktā, saglabājas atbilstoši lielākajai tilpībai.
   PROTOKOLS (VMS),
   ar ko paredz noteikumus par Madagaskaras EEZ zvejojošo Kopienas zvejas kuģu satelītnovērošanu

               1.

               Šā protokola noteikumi papildina Protokolu, ar ko laikposmam no 2007. gada 1. janvāra līdz 2012. gada 31. decembrim nosaka zvejas iespējas un finansiālo ieguldījumu, kas paredzēts Partnerattiecību nolīgumā zivsaimniecības nozarē starp Eiropas Kopienu un Madagaskaras Republiku par zveju pie Madagaskaras krastiem, un tos piemēro atbilstīgi 5. punktam minētā protokola pielikuma VIII nodaļā “Uzraudzība”.

               2.

               Kamēr zvejas kuģi, kuru lielākais garums pārsniedz 15 m un kuri zvejo saskaņā ar noteikumiem EK un Madagaskaras nolīgumā zivsaimniecības nozarē, atrodas Madagaskaras EEZ, tos uzrauga ar satelītnovērošanas sistēmas palīdzību.
               Lai varētu veikt satelītnovērošanu, Madagaskaras iestādes paziņo Kopienai Madagaskaras EEZ koordinātas (ģeogrāfiskais platums un garums).
               Šo informāciju, kas izteikta decimālgrādos (WGS-84), Madagaskaras iestādes nosūta elektroniski.

               3.

               Puses apmainās ar informāciju par X.25 adresēm un precizējumiem elektroniskai saziņai starp to uzraudzības centriem saskaņā ar 5. un 7. punktu. Šajā informācijā pēc iespējas norāda atbildīgās personas, viņu tālruņa, teleksa un faksa numurus un elektroniskās adreses (interneta vai X.400 adreses), ko var izmantot vispārējai informācijas apmaiņai starp uzraudzības centriem.

               4.

               Nosakot kuģa atrašanās vietu, kļūda nedrīkst pārsniegt 500 m, un ticamības intervālam jābūt 99 %.

               5.

               Līdzko zvejas kuģis, uz kuru attiecas Nolīguma noteikumi un kuru uzrauga ar satelītnovērošanas sistēmas palīdzību atbilstīgi Kopienas tiesību aktu noteikumiem, ieiet Madagaskaras EEZ, karoga valsts uzraudzības centrs tūlīt sāk sūtīt Madagaskaras Zvejas uzraudzības centram (FMC) ziņojumus par attiecīgā kuģa atrašanās vietu (kuģa identifikācija, ģeogrāfiskais garums un platums, uzņemtais kurss un ātrums), un tos sūta ne retāk kā reizi 3 stundās. Šo ziņojumu nosaukums ir “Ziņojums par atrašanās vietu”.

               6.

               Ziņojumus, kas minēti 5. punktā, sūta elektroniski X.25 formātā vai izmantojot kādu citu drošu datu apmaiņas protokolu. Šos ziņojumus sūta reālajā laikā un turpmāk II tabulā norādītajā formātā.

               7.

               Ja uz zvejas kuģa uzstādītā pastāvīgās satelītnovērošanas aparatūra darbojas ar kļūdām vai nedarbojas nemaz, kuģa kapteinis 5. punktā paredzēto informāciju karoga valsts uzraudzības centram un Madagaskaras FMC laikus nosūta pa faksu. Šādos apstākļos kopējais ziņojums par atrašanās vietu jāsūta plkst. 6.00, 12.00 un 18.00 pēc Madagaskaras laika. Šajā kopējā ziņojumā par atrašanās vietu iekļauj visus ziņojumus par atrašanās vietu, kurus kuģa kapteinis ierakstījis reizi 3 stundās saskaņā ar 5. punkta noteikumiem.
               Minētos ziņojumus karoga valsts uzraudzības centrs nosūta Madagaskaras FMC. Bojāto aparatūru salabo vai nomaina ne ilgāk kā 1 mēneša laikā. Pretējā gadījumā šā termiņa beigās attiecīgajam kuģim jāatstāj Madagaskaras EEZ.

               8.

               Karoga valsts uzraudzības centrs uzrauga savas valsts kuģu pārvietošanos Madagaskaras ūdeņos. Ja šī uzraudzīšana nenotiek paredzētajos apstākļos, par to tūlīt pēc šāda stāvokļa konstatēšanas informē Madagaskaras FMC un piemēro 7. punktā noteikto procedūru.

               9.

               Ja Madagaskaras FMC konstatē, ka karoga valsts FMC nesniedz 5. punktā paredzēto informāciju, par to tūlīt paziņo Eiropas Komisijas dienestiem.

               10.

               Uzraudzības dati, kurus atbilstīgi šiem noteikumiem paziņo otrai Pusei, ir paredzēti vienīgi Madagaskaras iestādēm, kas kontrolē un uzrauga EK un Madagaskaras zivsaimniecības nolīgumā paredzētās Kopienas zvejas flotes darbības. Šos datus nekādā gadījumā nedrīkst paziņot kādam citam.

               11.

               Satelītnovērošanas sistēmas programmatūras un aparatūras elementiem jābūt drošiem, to darbībai jāizslēdz jebkāda atrašanās vietas datu sagrozīšanas un tehnisku manipulāciju iespēja.
               Sistēmai jābūt pilnībā automatizētai, tai jādarbojas bez pārtraukuma un neatkarīgi no vides un klimatiskajiem apstākļiem. Satelītnovērošanas sistēmu ir aizliegts iznīcināt, bojāt, padarīt neekspluatējamu vai iejaukties tās darbībā.
               Kuģa kapteinis nodrošina to, ka:

                           —

                           dati netiek sagrozīti,

                           —

                           satelītnovērošanas aparatūras antenas vai antenu uztveršanas laukā nav fizisku šķēršļu,

                           —

                           elektroenerģijas padeve satelītnovērošanas aparatūrai ir nepārtraukta,

                           —

                           satelītnovērošanas aparatūra nav aizvākta no kuģa.

               12.

               Puses vienojas pēc pieprasījuma apmainīties ar informāciju par izmantoto satelītnovērošanas aparatūru, lai nodrošinātu to, ka ikviens aparatūras elements pilnībā atbilst otras Puses prasībām saistībā ar šiem noteikumiem.

               13.

               Visus strīdus par šo noteikumu interpretāciju vai piemērošanu izskata, Pusēm apspriežoties Nolīguma 9. pantā paredzētajā Apvienotajā komitejā.

               14.

               Puses vienojas vajadzības gadījumā pārskatīt šos noteikumus.

      VMS ziņojumu sniegšana Madagaskarai

      Ziņojums par atrašanās vietu

               Datu elements

               Kods

               Obligāts/izvēles

               Piezīmes

               Ieraksta sākums

               SR

               O

               Sistēmas dati – apzīmē ieraksta sākumu

               Adresāts

               AD

               O

               Ziņojuma dati – adresāts. ISO Alfa-3 valsts kods

               Sūtītājs

               FR

               O

               Ziņojuma dati – sūtītājs. ISO Alfa-3 valsts kods

               Karoga valsts

               FS

               I

               Ziņojuma veids

               TM

               O

               Ziņojuma dati – ziņojuma veids: POS

               Radio izsaukuma signāls

               RC

               O

               Kuģa dati – starptautiskais radio izsaukuma signāls

               Līgumslēdzējas puses iekšējais pazīšanas numurs

               IR

               I

               Kuģa dati – Līgumslēdzējas puses piešķirts vienotais numurs (karoga valsts Alfa-3 ISO kods, numurs)

               Ārējais reģistrācijas numurs

               XR

               O

               Kuģa dati – kuģa borta numurs

               Ģeogrāfiskais platums

               LA

               O

               Kuģa atrašanās vietas dati – atrašanās vieta grādos un minūtēs Z/D GGMM (WGS–84)

               Ģeogrāfiskais garums

               LO

               O

               Kuģa atrašanās vietas dati – atrašanās vieta grādos un minūtēs A/R GGMM (WGS–84)

               Kurss

               CO

               O

               Kuģa kurss 360° skalā

               Ātrums

               SP

               O

               Kuģa ātrums decimālmezglos

               Datums

               DA

               O

               Kuģa atrašanās vietas dati – kuģa atrašanās vietas reģistrēšanas datums UTC (GGGGMMDD)

               Laiks

               TI

               O

               Kuģa atrašanās vietas dati – kuģa atrašanās vietas reģistrēšanas laiks UTC (SSMM)

               Ieraksta beigas

               ER

               O

               Sistēmas dati – apzīmē ieraksta beigas

         Rakstzīmju kopa: ISO 8859.1
   Datus pārraida pēc šāda parauga:

               —

               pārraides sākumu apzīmē ar divkāršu slīpsvītru (//) un kodu,

               —

               kodu no konkrētā datu elementa atdala ar vienu slīpsvītru (/).

         Izvēles dati jānorāda intervālā starp ieraksta sākumu un beigām.
   MADAGASKARAS ZVEJAS UZRAUDZĪBAS CENTRA (FMC) KOORDINĀTAS

      FMC nosaukums: Zvejas uzraudzības centrs (FMC)
   Tālrunis FMC: 00 261 20 22 404 10
   Fakss FMC: 00 261 20 22 490 14
   E-pasts FMC: csp-mprh@blueline.mg
   Tālr. un fakss DPRH: Zivsaimniecības un zvejas resursu direkcija – Direction de la pêche et des ressources halieutiques (DPRH) 00261 20 22 409 00
   E-pasts DPRH: mamy.andriantsoa@wanadoo.mg
   Adrese X.25 = 134 164 784 14 (izsaucot no Francijas FMC)
   208 034 164 784 14 (izsaucot no Spānijas FMC, Portugāles FMC, Itālijas FMC).

      Kuģa ienākšanas/iziešanas deklarācijas paraugs


title: Padomes Lēmums 2011/628/KĀDP ( 2011. gada 23. septembris ), ar ko groza Lēmumu 2011/273/KĀDP par ierobežojošiem pasākumiem pret Sīriju

text:
               24.9.2011

               LV

               Eiropas Savienības Oficiālais Vēstnesis

               L 247/17

         PADOMES LĒMUMS 2011/628/KĀDP
   (2011. gada 23. septembris),
   ar ko groza Lēmumu 2011/273/KĀDP par ierobežojošiem pasākumiem pret Sīriju
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2011. gada 9. maijā pieņēma Lēmumu 2011/273/KĀDP par ierobežojošiem pasākumiem pret Sīriju (1).

               (2)

               Ņemot vērā situācijas nopietnību Sīrijā, Savienība ir nolēmusi pieņemt papildu ierobežojošus pasākumus, kas vērsti pret Sīrijas režīmu.

               (3)

               Būtu jāaizliedz veikt ieguldījumus svarīgākajās Sīrijas naftas rūpniecības nozarēs.

               (4)

               Būtu jāaizliedz Sīrijas denominēto naudaszīmju piegāde Sīrijas Centrālajai bankai.

               (5)

               Lēmuma 2011/273/KĀDP pielikumā ietvertajā personu un vienību sarakstā, uz kurām attiecina ierobežojošos pasākumus, būtu jāiekļauj papildu vienības.

               (6)

               Būtu jāatjaunina informācija attiecībā uz dažām personām, kas iekļautas minētā lēmuma pielikumā iekļautajā sarakstā.

               (7)

               Attiecīgi būtu jāgroza Lēmums 2011/273/KĀDP,

         IR PIEŅĒMUSI ŠO LĒMUMU.
   1. pants
   Ar šo Lēmumu 2011/273/KĀDP groza šādi:

               1)

               lēmuma 2.b pantu aizstāj ar šādu:
               “2.b pants
               Ir aizliegts:

                           a)

                           piešķirt jebkādus finansiālus aizdevumus vai kredītus uzņēmumiem Sīrijā, kuri ir iesaistīti Sīrijas naftas rūpniecības izpētes, ražošanas vai pārstrādes nozarēs, vai arī Sīrijas uzņēmumiem vai Sīrijas īpašumā esošiem uzņēmumiem, kuri minētajās nozarēs ir iesaistīti ārpus Sīrijas;

                           b)

                           iegūt vai palielināt līdzdalību tādos uzņēmumos Sīrijā, kuri iesaistīti Sīrijas naftas rūpniecības izpētes, ražošanas vai pārstrādes nozarēs, vai arī Sīrijas uzņēmumos vai Sīrijas īpašumā esošos uzņēmumos, kuri minētajās nozarēs ir iesaistīti ārpus Sīrijas, tostarp pilnībā iegūt savā īpašumā šādus uzņēmumus vai iegādāties ar līdzdalību saistītas akcijas, kapitāla daļas vai vērtspapīrus;

                           c)

                           veidot jebkādus kopuzņēmumus ar uzņēmumiem Sīrijā, kuri iesaistīti Sīrijas naftas rūpniecības izpētes, ražošanas vai pārstrādes nozarēs, un ar jebkādiem to kontrolē esošiem meitasuzņēmumiem vai filiālēm.”;

               2)

               iekļauj šādus pantus:
               “2.c pants
               1.   Šā lēmuma 2.a pantā minētie aizliegumi neskar tādu saistību izpildi līdz 2011. gada 15. novembrim, kuras paredzētas līgumos, kas noslēgti līdz 2011. gada 2. septembrim.
               2.   Šā lēmuma 2.b panta a) un b) punktā noteiktie aizliegumi attiecīgi:

                           i)

                           neskar tādu saistību izpildi, kas izriet no līguma vai vienošanās, kura noslēgta līdz 2011. gada 23. septembrim;

                           ii)

                           neliedz paplašināt līdzdalību, ja saistības paplašināt līdzdalību izriet no nolīguma, kas noslēgts līdz 2011. gada 23. septembrim.

                     2.d pants
               Denominētu Sīrijas naudaszīmju piegāde Sīrijas Centrālajai banka ir aizliegta.”;

               3)

               lēmuma 4. panta 3. punkta e) apakšpunktu aizstāj ar šādu:

                           “e)

                           nepieciešami humāniem mērķiem, piemēram, palīdzības sniegšanai vai palīdzības sniegšanas atvieglošanai, tostarp medicīnas preču un iekārtu, pārtikas, humānās palīdzības darbinieku un ar to saistītās palīdzības nodrošināšanai vai evakuācijai no Sīrijas;”.

         2. pants
   Lēmuma 2011/273/KĀDP pielikuma sarakstam pievieno šā lēmuma I pielikumā uzskaitītās vienības.
   3. pants
   Lēmuma 2011/273/KĀDP pielikumā ierakstus attiecībā uz šādām personām:

               1)

               Emad GHRAIWATI;

               2)

               Tarif AKHRAS;

               3)

               Issam ANBOUBA

         aizstāj ar ierakstiem, kas norādīti šā lēmuma II pielikumā.
   4. pants
   Šis lēmums stājas spēkā tā pieņemšanas dienā.

      Briselē, 2011. gada 23. septembrī

            Padomes vārdā –

            priekšsēdētājs

         M. DOWGIELEWICZ

      (1)  OV L 121, 10.5.2011., 11. lpp.

      I PIELIKUMS

         Lēmuma 2. pantā minētās personas un vienības

         Personas

                  Vārds

                  Identifikācijas informācija

                  Pamatojums

                  Sarakstā iekļaušanas datums

                  1.

                     Tayseer Qala Awwad

                  Dzimšanas gads: 1943; Dzimšanas vieta: Damaska

                  Tieslietu ministrs. Saistīts ar Sīrijas režīmu, tostarp atbalstījis tā patvaļīgu arestu un aizturēšanas politiku un praksi.

                  23.09.2011

                  2.

                     Dr. Adnan Hassan Mahmoud

                  Dzimšanas gads: 1966; Dzimšanas vieta: Tartūsa

                  Informācijas ministrs. Saistīts ar Sīrijas režīmu, tostarp atbalstījis un veicinājis tā informācijas politiku.

                  23.09.2011

         Vienības

                  Nosaukums

                  Identifikācijas informācija

                  Pamatojums

                  Sarakstā iekļaušanas datums

                  1.

                     Addounia TV (pazīstama arī kā Dounia TV)

                  Tālruņi: +963-11-5667274, +963-11-5667271,
                  Fakss: +963-11-5667272
                  Tīmekļa vietne: http://www.addounia.tv

                     Addounia TV ir kūdījusi uz vardarbību pret Sīrijas civiliedzīvotājiem.

                  23.09.2011

                  2.

                     Cham Holding

                                 Cham Holding Building Daraa Highway - Ashrafiyat Sahnaya Rif Dimashq – Syria P.O Box 9525

                              Tālruņi: +963 (11) 9962 +963 (11) 668 14000 +963 (11) 673 1044

                              Fakss: +963 (11) 673 1274

                              E-pasts: info@chamholding.sy

                              www.chamholding.sy

                  Atrodas Rami Makhlouf kontrolē; Sīrijas lielākā ieguldījumu sabiedrība, kas gūst labumu no režīma un atbalsta to.

                  23.09.2011

                  3.

                     El-Tel Co. (pazīstama arī kā El-Tel Middle East Company)

                              Adrese: Dair Ali Jordan Highway, P.O.Box 13052, Damascus – Syria

                              Tālrunis: +963-11-2212345

                              Fakss: +963-11-44694450

                              E-pasts: sales@eltelme.com

                              Tīmekļa vietne: www.eltelme.com

                  Telekomunikāciju ierīču ražošana un piegāde armijas vajadzībām.

                  23.09.2011

                  4.

                     Ramak Constructions Co.

                              Adrese: Daa'ra Highway, Damascus, Syria

                              Tālrunis: +963-11-6858111

                              Mobilais tālrunis: +963-933-240231

                  Militāru kazarmu, robežpunktu kazarmu un citu ēku būvniecība armijas vajadzībām.

                  23.09.2011

                  5.

                     Souruh Company (pazīstama arī kā SOROH Al Cham Company)

                              Adrese: Adra Free Zone Area

                                 Damascus – Syria

                              Tālrunis: +963-11-5327266

                              Mobilais tālrunis: +963-933-526812

                              +963-932-878282

                              Fakss: +963-11-5316396

                              E-pasts: sorohco@gmail.com

                              Tīmekļa vietne: http://sites.google.com/site/sorohco

                  Investīcijas vietējos militārās rūpniecības projektos, ieroču detaļu un saistītu priekšmetu ražošana. 100 % uzņēmuma pieder Rami Makhlouf.

                  23.09.2011

                  6.

                     Syriatel

                                 Thawra Street, Ste Building 6ème étage, BP 2900

                              Tālrunis: +963 11 61 26 270

                              Fakss: +963 11 23 73 97 19

                              E-pasts: info@syriatel.com.sy;

                              Tīmekļa vietne: http://syriatel.sy/

                  Atrodas Rami Makhlouf kontrolē; nodrošina finansiālu atbalstu režīmam - saskaņā ar licences līgumu 50 % ienākumu tā maksā valdībai.

                  23.09.2011

      II PIELIKUMS

         3. pantā minētās personas

                  Vārds

                  Identifikācijas informācija (dzimšanas datums un vieta …)

                  Pamatojums

                  Sarakstā iekļaušanas datums

                  1.

                  Emad GHRAIWATI

                  dzimšanas datums: 1959. gada marts; dzimšanas vieta: Damaska, Sīrija

                  Damaskas Rūpniecības palātas (Zuhair Ghraiwati Sons) priekšsēdētājs. Sniedz ekonomisku atbalstu Sīrijas režīmam.

                  2.9.2011.

                  2.

                  Tarif AKHRAS

                  dzimšanas datums: 1949. gads; dzimšanas vieta: Homsa, Sīrija

                     Akhras Group dibinātājs (darbības virzieni ir izejvielas, tirdzniecība, apstrāde un loģistika), Homsa. Sniedz ekonomisku atbalstu Sīrijas režīmam.

                  2.9.2011.

                  3.

                  Issam ANBOUBA

                  dzimšanas datums: 1949. gads; dzimšanas vieta: Latakija, Sīrija

                     Issam Anbouba Est. (agrorūpniecība) priekšsēdētājs. Sniedz ekonomisku atbalstu Sīrijas režīmam.

                  2.9.2011.


title: Padomes lēmums (2002. gada 25. jūnijs) par Kartahenas protokola par bioloģisko drošību parakstīšanu Eiropas Kopienas vārdā

text:
Svarīgs juridisks paziņojums

|

32002D0628

Oficiālais Vēstnesis L 201 , 31/07/2002 Lpp. 0048 - 0049

		Padomes lēmums(2002. gada 25. jūnijs)par Kartahenas protokola par bioloģisko drošību parakstīšanu Eiropas Kopienas vārdā(2002/628/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, jo īpaši tā 175. panta 1. punktu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,ņemot vērā Komisijas priekšlikumu [1],ņemot vērā Eiropas Parlamenta atzinumu [2],tā kā(1) saskaņā ar Līguma 174. pantu viens no Eiropas Kopienas vides politikas mērķiem ir veicināt pasākumus, kas ļauj starptautiskā līmenī risināt vides problēmas reģionos un visā pasaulē, tostarp nodrošināt bioloģiskās daudzveidības saglabāšanu un noturīgu izmantošanu;(2) Eiropas Kopiena ar Lēmumu 93/626/EEK [3] ir noslēgusi Apvienoto Nāciju Organizācijas Vides programmas paspārnē Konvenciju par bioloģisko daudzveidību;(3) 1995. gadā Padome saskaņā ar 19. panta 3. punktu Konvencijā par bioloģisko daudzveidību ir pilnvarojusi Komisiju piedalīties Kopienas vārdā sarunās par Bioloģiskās drošības protokolu. Komisija šajās sarunās piedalījusies kopā ar dalībvalstīm;(4) Kartahenas protokols par bioloģisko drošību pieņemts 2000. gada 29. janvārī Monreālā;(5) šis protokols, kas pamatojas uz piesardzības principu, nosaka pamatu tādu dzīvu organismu drošai pārvietošanai, aprūpei un izmantošanai, kas radīti ar mūsdienu biotehnoloģijas metodēm un var nelabvēlīgi ietekmēt bioloģiskās daudzveidības saglabāšanu un noturīgu izmantošanu, vienlaikus ņemot vērā draudus cilvēku veselībai un pievēršot īpašu uzmanību to pārrobežu pārvietošanai;(6) šo protokolu Eiropas Kopiena un 14 dalībvalstis parakstījušas 2000. gada 24. maijā Nairobi, Konvencijai par bioloģisko daudzveidību pievienojušos valstu piektajā sanāksmē. Luksemburga šo protokolu parakstījusi 2000. gada 11. jūlijā;(7) saskaņā ar 34. pantu konvencijā par bioloģisko daudzveidību jebkurš protokols, kas papildina minēto konvenciju, ir jāratificē, jāakceptē vai jāapstiprina valstīm un reģionālās ekonomikas integrācijas organizācijām;(8) Kartahenas protokols par bioloģisko drošību sekmē Kopienas vides politikas mērķu sasniegšanu. Tālab šis protokols iespējami īsā laikā ir jāparaksta Kopienas vārdā,IR PIEŅĒMUSI ŠO LĒMUMU.1. pantsAr šo pantu apstiprina Kartahenas protokolu par bioloģisko drošību Eiropas Kopienas vārdā.Protokola teksts ir ietverts šā lēmuma A pielikumā.2. pants1. Padomes priekšsēdētājam ir atļauts izraudzīties personu vai personas, kas pilnvarotas deponēt Apvienoto Nāciju ģenerālsekretāram apstiprināšanas tiesību aktu saskaņā ar 34. un 41. pantu konvencijā par bioloģisko daudzveidību.2. Ar šo Padomes priekšsēdētājam atļauts izraudzīties personu vai personas, kas pilnvarotas deponēt Eiropas Kopienas vārdā kompetences deklarāciju, kas ietverta šā lēmuma B pielikumā, saskaņā ar 34. panta 3. punktu konvencijā par bioloģisko daudzveidību.Luksemburgā, 2002. gada 25. jūnijāPadomes vārdā —priekšsēdētājsJ. Matas i Palou[1] OV C 181 E, 30.7.2002., 258. lpp.[2] 2002. gada 11. jūnija atzinums (Oficiālajā Vēstnesī vēl nav publicēts).[3] OV L 309, 13.12.1993., 1. lpp.--------------------------------------------------


title: Komisijas lēmums (2003. gada 5. novembris), ar kuru groza Lēmumu 2001/528/EK, ar ko izveido Eiropas vērtspapīru komitejuDokuments attiecas uz EEZ.

text:
Svarīgs juridisks paziņojums

|

32004D0008

Oficiālais Vēstnesis L 003 , 07/01/2004 Lpp. 0033 - 0033

		Komisijas lēmums(2003. gada 5. novembris),ar kuru groza Lēmumu 2001/528/EK, ar ko izveido Eiropas Vērtspapīru komiteju(Dokuments attiecas uz EEZ)(2004/8/EK)EIROPAS KOPIENU KOMISIJA,ņemot vērā Eiropas Kopienas dibināšanas līgumu,tā kā:(1) 2001. gada 1. jūnijā Komisija pieņēma Lēmumus 2001/527/EK [1] un 2001/528/EK [2], ar ko izveido attiecīgi Eiropas Vērtspapīru regulatoru komiteju un Eiropas Vērtspapīru komiteju.(2) Eiropas Vērtspapīru komiteju ar padomdevējas statusu izveidoja ar Lēmumu 2001/528/EK. Saskaņā ar Eiropas Parlamenta un Padomes Direktīvu 2003/6/EK (2003. gada 28. janvāris) par iekšējās informācijas ļaunprātīgu izmantošanu un tirgus manipulācijām (tirgus ļaunprātīgu izmantošanu) [3] Eiropas Vērtspapīru komiteja var darboties kā regulatīvā komiteja tādā nozīmē, kāda paredzēta Padomes Lēmumā 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību [4].(3) Savās 2002. gada 5. februāra un 21. novembra rezolūcijās Eiropas Parlaments atbalstīja četru līmeņu pieeju, ko savā nobeiguma ziņojumā atbalstīja Viedo komiteja Eiropas vērtspapīru tirgu regulēšanai, un aicināja attiecināt dažus minētās pieejas aspektus uz banku nozari un apdrošināšanas nozari, ja Padome skaidri apņemsies uzsākt reformu, lai nodrošinātu pareizu institūciju līdzsvaru.(4) 2002. gada 3. decembrī Padome aicināja Komisiju veikt pasākumus, lai nodotu iestādēm, kuras jau ir izveidotas vērtspapīru jomā, pašreizējās funkcijas un pilnvaras, kas ir uzticētas PVKIU (pārvedamo vērtspapīru kolektīvo ieguldījumu uzņēmumu) Kontaktkomitejai, kura izveidota ar Padomes Direktīvu 85/611/EEK (1985. gada 20. decembris) par normatīvo un administratīvo aktu koordināciju attiecībā uz pārvedamu vērtspapīru kolektīvu ieguldījumu uzņēmumiem (PVKIU) [5], kurā jaunākie grozījumi izdarīti ar Eiropas Parlamenta un Padomes Direktīvu 2001/108/EK [6].(5) Komisija ir iesniegusi projektu Eiropas Parlamenta un Padomes direktīvai, ar ko groza cita starpā Direktīvu 85/611/EEK, atceļot minētās direktīvas 53. pantā izklāstītās PVKIU Kontaktkomitejas funkcijas un nododot tās pašas direktīvas 53.a pantā minētās funkcijas Eiropas Vērtspapīru komitejai.(6) Lai veiktu šādus grozījumus, vienlaicīgi jāprecizē Eiropas Vērtspapīru komitejas funkcijas, kas noteiktas Lēmuma 2001/528/EK 2. pantā,IR PIEŅĒMUSI ŠO LĒMUMU.1. pantsLēmumu 2001/528/EK groza šādi.Lēmuma 2. pantu aizstāj ar šādu pantu:"2. pantsKomiteja konsultē Komisiju par politikas jautājumiem, kā arī par priekšlikumu projektiem, ko Komisija var pieņemt vērtspapīru jomā, tostarp par pārvedamo vērtspapīru kolektīvo ieguldījumu uzņēmumiem (PVKIU)."2. pantsŠis lēmums stājas spēkā tajā pašā dienā, kad stājas spēkā Direktīva, ar ko groza PVKIU Kontaktkomitejas funkcijas, nododot tās Eiropas Vērtspapīru komitejai.Briselē, 2003. gada 5. novembrīKomisijas vārdā —Komisijas loceklisFrederik Bolkestein[1] OV L 191, 13.7.2001., 43. lpp.[2] OV L 191, 13.7.2001., 45. lpp.[3] OV L 96, 12.4.2003., 16. lpp.[4] OV L 184, 17.7.1999., 23. lpp.[5] OV L 375, 31.12.1985., 3. lpp.[6] OV L 41, 13.2.2002., 35. lpp.--------------------------------------------------


title: Padomes Lēmums (1998. gada 6. jūlijs) par 1993. gada Starptautiskā nolīguma par kakao noslēgšanu Kopienas vārdā

text:
Svarīgs juridisks paziņojums

|

31998D0489

Oficiālais Vēstnesis L 220 , 07/08/1998 Lpp. 0001 - 0024

		Padomes Lēmums(1998. gada 6. jūlijs)par 1993. gada Starptautiskā nolīguma par kakao noslēgšanu Kopienas vārdā(98/489/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu un jo īpaši 113. pantu saistībā ar 228. panta 2. punkta pirmo teikumu,ņemot vērā Komisijas priekšlikumu,tā kā Kopiena un tās dalībvalstis parakstīja 1993. gada Starptautisko nolīgumu par kakao;tā kā ar Padomes 1994. gada 7. februāra Lēmumu 94/109/EK par 1993. gada Starptautiskā nolīguma par kakao parakstīšanu un pagaidu piemērošanu Kopienas vārdā [1], Kopiena ar importētāja pilnvarām paziņoja Apvienoto Nāciju Organizācijas ģenerālsekretāram par nodomu piemērot nolīgumu uz laiku, līdz ir pabeigtas tā noslēgšanai vajadzīgās iekšējās procedūras;tā kā lielākā daļa Kopienas dalībvalstu ir paziņojušas par nolīguma pagaidu piemērošanu līdz ratifikācijas, pieņemšanas vai apstiprināšanas dokumentu deponēšanai kopā ar Kopienu;tā kā ratifikācijas, pieņemšanas vai apstiprināšanas procedūras dalībvalstīs ir sasniegušas līmeni, kad ratifikācijas, pieņemšanas vai apstiprināšanas dokumenti ir pietiekami uzlaboti, lai tos deponētu kopīgi,IR PIEŅĒMUSI ŠO LĒMUMU.1. pantsAr šo Kopienas vārdā apstiprina 1993. gada Starptautisko nolīgumu par kakao.Nolīguma teksts ir pievienots šim lēmumam.2. pantsAr šo Padomes priekšsēdētājam tiek dotas tiesības iecelt personu, kas pilnvarota parakstīt šos apstiprināšanas dokumentus Kopienas vārdā.Briselē, 1998. gada 6. jūlijāPadomes vārdā —priekšsēdētājsR. Edlinger[1] OV L 52, 23.2.1994., 25. lpp.--------------------------------------------------


Eiropas Parlamenta lēmums par pieprasījumu atcelt Vladimír Železný neaizskaramību (2004/2173(IMM))